LKM percuma untuk kenderaan ubahsuai jadi rumah ibadat bergerak
Oleh MOHD AZLI ADLAN

22 Mei 2022, 3:03 pm
KUALA TERENGGANU – Jabatan Pengangkutan Jalan (JPJ) secara rasmi memberi kebenaran penggunaan rumah ibadat bergerak yang diubahsuai daripada kenderaan lain seperti bas sekolah dan kilang.
Ketua Pengarah JPJ, Datuk Zailani Hashim berkata, perkhidmatan rumah ibadat bergerak itu akan dilesenkan dibawah kod bas perkhidmatan bergerak selain diberi insentif Lesen Kenderaan Motor (LKM) atau cukai jalan percuma.
Beliau berkata, setakat ini, sebuah surau bergerak yang diubahsuai daripada sekolah milik Persatuan Peniaga Trak Makanan Jambatan Angkat Kuala Terengganu atau Drawbrigde telah menerima kebenaran tersebut.
“Surau bergerak ini diletakkan di lokasi tumpuan ramai yang tiada rumah ibadat bagi memberi kemudahan masyarakat beragama Islam mengerjakan sembahyang lima waktu.
“Ini usaha fardu kifayah JPJ dan negeri-negeri juga disyorkan mengambil langkah sama. Saya pernah tengok perkhidmatan sama di Jepun,” katanya ketika ditemui dalam majlis Hari Raya Aidilfitri di JPJ Terengganu di sini hari ini.
Terdahulu beliau menyerahkan LKM kepada pemilik surau bergerak terbabit iaitu Yusuf Hadi Al-Hafiz Sapai yang juga Pengerusi Persatuan Peniaga Trak Makanan Drawbrigde.

Zailani berkata, sebelum kebenaran diberikan, kenderaan yang diubahsuai sebagai rumah ibadat bergerak itu perlu menjalani pemeriksaan dengan Bahagian Kejuruteraan Automotif JPJ. -KOSMO! ONLINE


Fazura sedia hamil lagi, tak mahu anak kembar
Oleh MOHD. HAIKAL ISA

22 Mei 2022, 2:05 pm
PETALING JAYA – Seiring usia puteri sulung, Nur Fatima Aisya yang bakal menginjak dua tahun, pelakon jelita Nur Fazura mengakui sudah bersedia hamil anak kedua hujung tahun ini.
Bagaimanapun, pemilik nama lengkap, Nur Fazura Sharifuddin itu menolak untuk hamil anak kembar sekiranya diperkenankan rezeki menimang cahaya mata berikutnya.
“Memang pun, kami (saya dan Fattah) sedang merancang untuk anak kedua. Fatima pun nak masuk usia dua tahun dah.
“Dia selalu tengok video ‘baby’ dan macam tak sabar nak jadi kakak begitu. Insya-Allah, menuju hujung tahun, kami akan adun tepung apa semualah nak letak dalam acuan dan sebagainya (untuk hamil),” katanya dalam nada sedikit seloroh kepada Kosmo! Online.
Nur Fazura, 39, ditemui pada majlis rumah terbuka Aidilfitri Universal Music Malaysia di ibu negara, baru-baru ini.
FAZURA bersama suami dan anak-anak.
Jelas pengasas jenama Tudung Fazura itu lagi, dia sangat menginginkan anak lelaki.

“Mudah-mudahan nak anak lelaki. Pada masa sama, bermohon dan berdoa semoga dapat anak ketiga pula sebab nak famili yang besar.
“Kalau boleh saya tak nak kembar, sebab I don’t like twins (tak suka anak kembar). Kalau kembar, wajahnya nanti identical (sama),” ujarnya lagi.
Terdahulu, Nur Fazura dan Fattah berkahwin pada 27 November 2017 dalam satu majlis tertutup di sebuah hotel di Kuala Lumpur.
Hasil perkongsian hidup, pasangan selebriti ideal itu dikurniakan seorang cahaya mata perempuan diberi nama Nur Fatima Aisya yang dilahirkan pada 2 Oktober 2020. – KOSMO! ONLINE


Ahmad Faizal yakin tuai emas ‘bonus’
Oleh KOSMO!

22 Mei 2022, 1:00 pm
HANOI – Menteri Belia dan Sukan, Datuk Seri Ahmad Faizal Azumu yakin beberapa pingat emas ‘bonus’ mampu dituai sebelum temasya Sukan SEA Veitnam 2021 melabuhkan tirai secara rasmi esok meskipun Kontinjen Malaysia sudah melengkapkan sasaran 36 emas pada temasya dwitahunan tersebut.
Ahmad Faizal menyeru rakyat Malaysia terus memberi sokongan padu kepada atlet negara yang sedang berjuang, terutama dua atlet Muay Thai negara yang telah mengesahkan tiket ke final.
Dua atlet muda negara iaitu Nur Amisha Azrilrizal dan Ahmad Nor Iman Aliff Rakib mengesahkan slot ke pertarungan final untuk memburu emas buat kontinjen Malaysia hari ini.
“Kita sama-sama doakan agar atlet negara yang mara ke final pada pertembungan terakhir esok (hari ini). Pada hari pertama dulu kita susah hati, tetapi kini kita dah berjaya capai 36 emas.
“Kita menantikan lebih banyak pingat mampu dikutip negara. Saya meletakkan sepenuh keyakinan kepada semua atlet negara untuk mengatasi sasaran yang telah kita tetapkan. Doakan semua atlet dapat capai emas seterusnya.
“Mengenai dua atlet Muay Thai, saya ucapkan selamat maju jaya kepada mereka berdua. Meskipun mereka turun sebagai underdog, saya yakin mereka akan berjuang habis-habisan untuk pastikan kemenangan menjadi milik negara.

“Saya harap rakyat Malaysia terus mendoakan kejayaan atlet negara di bumi Hanoi ini dan seterusnya kita dapat capai emas seterusnya,” katanya semalam.
Kelmarin, skuad karate melengkapkan sasaran 36 emas dalam acara kumite berpasukan lelaki menerusi gandingan yang dibarisi S. Prem Kumar, Sureeya Sankar Hari Sankar dan R. Sharmendran yang menewaskan Indonesia 3-0 pada final.


Ravichandran mahu tawan puncak Everest tanpa bantuan oksigen
Oleh SITI A'ISYAH SUKAIMI

22 Mei 2022, 12:18 pm
SEPANG – Pendaki solo profesional, T. Ravichandran menyasarkan untuk menakluk puncak Gunung Everest untuk kali keempat pada tahun depan dengan kali ini tanpa penggunaan bantuan oksigen.
Sehubungan itu, beliau berkata, persiapan rapi perlu dibuat terlebih dahulu termasuk dari segi mendapatkan rujukan dan nasihat daripada pengamal perubatan dalam menjayakan misi tersebut.
“Tahun depan kita akan cuba menjalankan persiapan termasuk merujuk doktor perubatan. Sekiranya persiapan rapi dapat dilakukan, tahun depan boleh berjaya sampai di puncak Gunung Everest tanpa bantuan oksigen dan cuma bergantung kepada air minuman beroksigen MyPW.
“Dengan persiapan rapi dan bantuan penaja, mungkin akan kemas kini sedikit botol air MyPW sebab apabila berada di paras 7,000 meter lebih, air akan beku terutama waktu pagi, jadi kita mahu pastikan air tidak beku,” katanya ketika ditemui di Lapangan Terbang Antarabangsa Kuala Lumpur (KLIA) di sini hari ini.
Beliau tiba di KLIA dari Kathmandu, Nepal disambut oleh Timbalan Naib Canselor (Hal Ehwal Pelajar dan Alumni) Universiti Putra Malaysia (UPM), Prof. Dr. Arifin Abdu dan Pengarah Pusat Perhubungan Alumni UPM, Prof. Madya Dr. Arbaie Sujud serta ahli keluarga, rakan dan alumni UPM.
Ravichandran, 57, yang juga alumni UPM mengibarkan bendera universiti itu di puncak tertinggi dunia menerusi Misi UPM Di Puncak Dunia @Everest dengan slogan #daripadaalumnikepadaupm.

Ditanya mengenai misi pada tahun depan, beliau berkata, sasaran tersebut bermula 25 Mac hingga minggu pertama bulan Jun dan sesi latihan akan bermula pada September ini. – KOSMO! ONLINE


Pembatalan larangan eksport minyak sawit disambut baik
Oleh KOSMO!

22 Mei 2022, 2:00 pm
JAKARTA – Presiden Indonesia, Joko Widodo (Jokowi) secara rasmi menarik balik larangan eksport minyak masak dan minyak sawit mentah yang akan berkuat kuasa esok, lapor laman berita Merdeka.com.
Sehubungan itu, pertubuhan peladang kelapa sawit Indonesia turut menyambut baik dan menyampaikan ucapan terima kasih kepada Jokowi berhubung keputusan berkenaan.
Penghargaan itu ditujukan oleh Kesatuan Peladang Kelapa Sawit (SPKS), Apkasindo Perjuangan, Forum Petani Kelapa Sawit Lestari Indonesia (FORTASBI), Persatuan Pekebun Kecil Perkebunan Kelapa Sawit (ASPEKPIR), Persatuan Forum Petani Kelapa Sawit Indonesia (POPSI), Kesatuan Peladang Indonesia (SPI) serta  Jaringan Petani Kelapa Sawit Lestari Indonesia (Japsbi).
“Kami amat menghargai dan berterima kasih kepada Presiden Joko Widodo yang secara rasmi menarik balik larangan eksport minyak sawit mentah yang akan berkuat kuasa pada 23 Mei ini,’’ demikian kenyataan tersebut.
Menurut Pengerusi Apkasindo, Alpian Arahman, keputusan itu mengambil kira kelestarian nasib 17 juta pekerja sawit selain membantu menormalkan sistem perdagangan minyak sawit Tandan Buah Segar (TBS) untuk petani kelapa sawit di seluruh Indonesia.
“Mereka mengalami masalah dari segi harga yang turun secara drastik di bawah purata 2,000 rupiah (60 sen) sekilogram dan sekatan ke atas pembelian TBS yang dibuat oleh beberapa syarikat di Sumatera, Kalimantan dan Sulawesi,’’ kata Alpian.

Sementara itu, Pengerusi Popsi, Pahala Sibuea turut menyokong idea Jokowi yang mahu merombak prosedur dan peraturan Badan Pengurusan Dana Perkebunan Sawit (BPDPKS).
“Kita juga melihat BPDPKS merupakan salah satu kunci kepada penambahbaikan urus tadbir kelapa sawit di Indonesia, contohnya pada masa akan datang BPDPKS mesti fokus kepada institusi sokongan petani kelapa sawit di seluruh Indonesia,” kata Pahala.
Pahala menjelaskan, setakat ini BPDPKS hanya digunakan untuk kepentingan konglomerat biodiesel.
Menurutnya, ia dapat dilihat daripada 137.283 trilion rupiah (RM41.06 bilion) dana BPDPKS dari 2015 hingga 2021 dengan majoriti sekitar 80.16 peratus daripada dana itu hanya untuk subsidi biodiesel milik konglomerat minyak sawit. – Agensi


Aiman hadiahkan emas tambahan buat Malaysia
Oleh MUHAMMAD RIDUAN MOHD HANAFIAH

22 Mei 2022, 12:30 pm
HANOI – Skuad berbasikal lebuh raya lelaki negara berjaya mengotakan janji apabila meraih ibu segala pingat dalam acara tersebut sejurus melakar kemenangan pada temasya Sukan SEA Vietnam 2021 semalam.
Gandingan pelumba muda dari Terengganu Polygon Cycling Team (TSG) dan Sapura Cycling Team (TSC) ke temasya sukan dwitahunan itu ternyata berbisa selepas menghadiahkan pingat emas menerusi Mohamad Nur Aiman Mohd. Zariff.
Meskipun perlumbaan tersebut berlangsung dalam keadaan hujan dan permukaan jalan raya yang basah, ia tidak menjadi masalah buat Nur Aiman untuk menamatkan perlumbaan sejauh 162.26 kilometer (km) sebagai juara dengan catatan 3 jam 48 minit 22 saat.
“Syukur dapat buktikan yang terbaik buat Malaysia dan akhirnya dapat hadiahkan pingat buat negara. Syukur alhamdulillah Ya Allah,” kata Nur Aiman sejurus tamat perlumbaan.
Lebih manis, ia merupakan emas ke-37 buat kontinjen Malaysia sekali gus melebihi sasaran ditetapkan pada temasya dwitahunan tersebut.
Pelumba Indonesia, Aiman Cahyadi yang dijangka memberi tentangan pada saingan tersebut terpaksa berpuas hati meraih perak dan jaguh Thailand, Navuti Liphongyu raih gangsa menerusi photo finish selepas masing-masing mengakhiri perlumbaan dengan catatan 3:48:22s.

Seorang lagi pelumba negara, Akmal Hakim Zakaria menamatkan saingan tempat keenam sementara Nur Amirull Fakhruddin, Muhammad Zawawi Azman, Muhammad Nur Aiman Rosli menduduki kedudukan ketiga terakhir.
Kontinjen Malaysia menyasarkan 36 emas pada temasya kali ini susulan beberapa sukan yang menjadi lubuk pingat negara tidak dipertandingkan pada edisi di Hanoi ini.


Penduduk Selangor rugi RM19.8 juta diperdaya Macau Scam
Oleh ISKANDAR SHAH MOHAMED

22 Mei 2022, 2:05 pm
SHAH ALAM – Penipuan Macau Scam di Selangor membimbangkan dengan merekodkan sebanyak 156 kes membabitkan kerugian RM19.8 juta dalam tempoh empat bulan pertama tahun ini.
Ketua Polis Selangor, Datuk Arjunaidi Mohamed berkata, rata-rata kes melibatkan transaksi secara dalam talian dengan menyamar sebagai penjawat awam dan pembelian barangan.
Katanya, pemerhatian pihaknya turut mendapati mangsa terdiri daripada semua golongan termasuk korporat dan kakitangan kerajaan.
“Sepanjang tempoh Januari hingga April lalu, Macau Scam mencatatkan jumlah kes yang tinggi sehingga kerugian melebihi RM19 juta.
“Keadaan itu nyata membimbangkan dan menunjukkan bahawa masih ramai mangsa terpedaya dengan penipuan terutama secara online,” katanya ketika ditemui selepas Majlis Tamat Latihan dan Penyampaian Sijil Pelantikan Pegawai
Sukarelawan Polis Siswa-Siswi (Kor Suksis) Universiti Teknologi Mara (UiTM) di sini, hari ini.
Tegas Arjunaidi, punca utama kes penipuan masih berleluasa adalah kerana mangsa terlalu panik dan mudah mempercayai individu yang menyamar penjawat awam menerusi panggilan telefon atau membeli barangan tidak wujud.

“Selain itu, saya berasakan bahawa undang-undang sedia ada perlu dipinda seiring dengan zaman teknologi yang kian canggih,” jelasnya.
Dalam pada itu, Arjunaidi memberitahu, pihaknya menyokong penuh sekiranya 554 pegawai Kor Suksis di Selangor mahu terus menabur bakti bersama Polis Diraja Malaysia (PDRM).
“Kesemua pelajar di empat universiti termasuk UiTM itu amat digalakkan menyertai bidang kepolisan sama ada pegawai atau anggota dan mereka sentiasa dialukan untuk menjadi sukarelawan polis selepas tamat pengajian kelak,” katanya. -KOSMO!ONLINE


Isu tayang wajah anak, pilihan masing-masing – Siti Nurhaliza
Oleh SAIRUL ZAMRI MISRANI

22 Mei 2022, 1:43 pm
KUALA LUMPUR – Penyanyi tersohor Datuk Seri Siti Nurhaliza menyifatkan setiap pasangan ibu bapa mempunyai hak dan pilihan mereka terutama dalam berkongsi wajah anak dalam media sosial.
Siti berkata, perkara tersebut sama juga dengan keputusan beberapa selebriti tanah air yang dilihat enggan berkongsi gambar wajah anak mereka untuk tatapan umum.
“Bagi saya, itu terpulang kepada ibu bapa masing-masing sebab setiap individu tentunya ada alasan mereka yang tersendiri. Semua orang ada pilihan.
“Saya pun ada pilihan saya dan saya hormat pilihan masing-masing,” katanya.
Siti berkata demikian ketika ditemui pada majlis rumah terbuka Aidilfitri Universal Music Malaysia baru-baru ini.
Tambah pelantun lagu Anta Permata itu lagi, sebagai orang luar, mereka sepatutnya tidak perlu mempertikaikan keputusan atau hak orang lain.

“Setiap daripada kita tahu apa yang terbaik dan sebab apa sesuatu tindakan itu perlu dibuat. Jadi, tak payah dan usahlah dipertikaikan,” katanya.
Terdahulu, ramai selebriti tanah air memilih untuk tidak berkongsi wajah anak mereka kepada umum dan lebih gemar menggunakan emoji untuk menutup wajah.
Rata-rata mengambil keputusan tersebut bagi mengelakkan penyakit ain atau gangguan yang disebabkan pandangan mata yang disertai perasaan iri hati dan hasad dengki. – KOSMO! ONLINE


Puting beliung hentam bandar di Jerman
Oleh KOSMO!

22 Mei 2022, 1:00 pm
BERLIN – Hampir 40 orang cedera dengan sebilangan mangsa parah dalam bencana puting beliung yang melanda bandar Paderborn di Jerman kelmarin, kata polis dan pihak bomba.
Seorang jurucakap polis berkata, ribut itu turut menyebabkan kerosakan besar di Paderborn, negeri Rhine-Westphalia Utara dan melanda ketika suhu tinggi luar biasa dicatatkan di Jerman ketika ini.
“Seramai 38 mangsa cedera dengan sebilangan yang parah telah dibawa ke hospital,” kata jabatan bomba dalam satu kenyataan di Twitter.
Menurut polis pula, seorang mangsa sedang bertarung nyawa.
Di negeri jirannya, Rhineland-Palatinate, seorang lelaki berumur 38 tahun meninggal dunia akibat renjatan elektrik selepas terjatuh semasa dia memasuki bilik bawah tanah yang dibanjiri air di kediamannya, kata polis di bandar Koblenz.
Perjalanan kereta api di barat Rhineland-Palatinate turut tergendala, manakala polis meminta orang ramai supaya tidak keluar rumah.

Di Paderborn, polis menganggarkan kerugian yang disebabkan puting beliung itu mencecah beberapa juta euro.
Jurucakap polis berkenaan berkata, banyak bumbung kediaman tercabut, tingkat pecah dan pokok tumbang.
Gambar yang tersebar di media sosial menunjukkan puting beliung itu bergerak ke arah kawasan kejiranan dengan menumbangkan pokok serta merosakkan bangunan.
Beberapa gambar lain memaparkan sebilangan kereta terbalik ditiup angin kencang.
Bandar Lippstadt yang terletak sekitar 30 kilometer dari Paderborn juga dilaporkan dilanda puting beliung, kata seorang jurucakap bomba sambil menambah, namun tiada kecederaan dilaporkan.
Dalam pada itu, jabatan meteorologi Jerman kelmarin mengeluarkan amaran ribut dan meramalkan angin kencang mencecah kelajuan 130 kilometer sejam di beberapa tempat. – AFP


Bayar RM2,080 dapat berkaraoke dengan GRO 5 jam
22 Mei 2022, 1:53 pm
KUALA LUMPUR – Taktik sebuah premis hiburan di Bukit Bintang menjadikan pintu rahsia sebagai laluan pelanggan terbongkar dalam serbuan yang dijalankan sepasukan polis malam tadi.
Serbuan pada pukul 12.40 tengah malam itu dijalankan sepasukan pegawai dan anggota dari Bahagian Kongsi Gelap, Judi dan Maksiat (D7), Jabatan Siasatan Jenayah (JSJ) Bukit Aman.
Serbuan tersebut berjaya menahan 19 individu termasuk 13 wanita warga asing yang disyaki bekerja sebagai wanita pelayan pelanggan (GRO) berusia dalam lingkungan 27 hingga 53 tahun.
Ketua Penolong Pengarah D7 Bukit Aman, Senior Asisten Komisioner Mohamad Noor Yusof Ali berkata, siasatan awal mendapati, sindiket berkenaan telah menjadikan pintu rahsia sebagai laluan pelanggan untuk menyambung operasi perniagaan sehingga pukul 8 pagi walaupun tempoh masa dibenarkan hanya sehingga pukul 12 tengah malam.
“Bagi mengaburi mata pihak berkuasa, premis hiburan ini menggunakan pintu rahsia di belakang untuk pelanggan keluar dan masuk selepas pukul 12 tengah malam dengan hanya membenarkan pelanggan tetap untuk masuk.
“Premis ini juga didapati mempunyai beberapa laluan khas lain yang menuju ke kawasan luar serta parkir untuk pelanggan serta GRO melarikan diri dengan keluar dari premis berkenaan semasa serbuan dilakukan,” katanya.

Mengulas lanjut, jelasnya, premis terbabit juga menyediakan perkhidmatan GRO warga asing yang hanya akan dibawa masuk ke dalam bilik karaoke sekiranya pelanggan bersetuju.
“Pelanggan akan membuat pemilihan GRO melalui gambar menerusi aplikasi WhatsApp yang ditunjukkan oleh ‘kapten’ yang juga pekerja pusat hiburan berkenaan dengan kadar bayaran ditetapkan.
“Kadar bayaran dikenakan bagi GRO warga adalah antara RM1,280 hingga RM2,080 untuk tempoh lima jam pertama dengan bayaran tambahan RM100 setiap jam dikenakan bagi sambungan masa langganan,” jelasnya.
Tambah beliau, selepas pintu sempadan negara dibuka, bukan sahaja GRO dari negara jiran, malah ada GRO dari negara barat datang ke negara ini.
“Premis hiburan ini mempunyai kira-kira 20 bilik karaoke mengikut saiz kecil, sederhana dan besar dengan kadar bayaran bermula dari RM2,200 hingga RM8,000.
“Semua individu yang ditahan dan barang yang dirampas dibawa ke Ibu Pejabat Polis Daerah (IPD) Dang Wangi untuk proses dokumentasi serta siasatan lanjut,” katanya.
Katanya, kes itu disiasat mengikut Seksyen 15(1)(a) Akta Dadah Berbahaya 1952, Peraturan 39b Peraturan-Peraturan Imigresen 1963, Seksyen 55B Akta Imigresen 1959/63, Seksyen 6(1)(c), Seksyen 15(1)(c) akta sama serta Seksyen 3 Akta Hiburan Wilayah Persekutuan Kuala Lumpur 1992. – KOSMO! ONLINE


PGA rampas rokok tidak bercukai RM558,240
Oleh MUHD AFIQ AL-HAFIZ MAT YUSOF

22 Mei 2022, 1:32 pm
SEMENYIH – Batalion 4, Pasukan Gerakan Am (PGA) Semenyih berjaya mematahkan cubaan sekumpulan lelaki menyeludup rokok tidak bercukai bernilai RM558,240 di Bandar Rinching di sini semalam.
Pegawai Pemerintah Batalion 4 PGA, Superintendan Rizal Mohamed berkata, kesemua lelaki berkenaan terdiri daripada tiga lelaki tempatan dan seorang lelaki warga asing berusia dalam lingkungan 34 hingga 47 tahun.
“Serbuan telah dilakukan kira-kira pukul 8.30 pagi dan kesemua lelaki berkenaan ditahan ketika sedang leka memunggah guni mengandungi rokok seludup ke dalam kenderaan.
“Sebanyak 6,200 karton rokok tidak bercukai dianggarkan bernilai RM558,240 telah dirampas. Tiga buah kenderaan dan empat telefon bimbit turut dirampas menjadikan keseluruhan rampasan bernilai RM1,308,734,” katanya dalam kenyataan di sini hari ini.
Mengulas lanjut, siasatan awal mendapati, kumpulan ini telah aktif dalam kegiatan penyeludupan dan pengedaran rokok tidak bercukai sejak setahun lalu.
“Rokok tidak bercukai terbabit telah diambil di sekitar Klang menggunakan lori sebelum diedarkan di sekitar Semenyih dan Kajang.

“Kesemua suspek berusia dalam lingkungan 34 hingga 47 tahun tersebut berperanan sebagai pemandu, kelindan serta penerima telah dibawa ke Ibu Pejabat Polis Daerah (IPD) Kajang untuk siasatan lanjut,” jelasnya. -KOSMO! ONLINE


Mesyuarat Kabinet tentukan langkah intervensi isu barangan, ayam
Oleh LUQMAN RIDHWAN MOHAMED NOR

22 Mei 2022, 1:40 pm
PUTRAJAYA – Mesyuarat Kabinet yang dipercepatkan esok bakal menentukan langkah intervensi kerajaan dalam merungkai isu barangan keperluan harian, khususnya ayam.
Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, langkah intervensi itu harus berteraskan rentas kementerian dan ‘whole of government’ atau keseluruhan kerajaan.
Jelasnya, ia demi memastikan sebarang usaha penyelesaian tidak dilaksanakan secara ‘silo’ dan tiada kesinambungan.
“Keputusan Jemaah Menteri, seperti diumumkan Perdana Menteri untuk memansuhkan permit import (AP) memang bertepatan dengan hasrat untuk menjamin kelangsungan bekalan.
“Mekanisme pendekatan ini dibuat berteraskan jangkaan bahawa pemansuhan AP akan mencetuskan lambakan bahan bekalan di pasaran. Justeru, ia akan memberi kelebihan kepada pengguna, memandangkan bekalan lebih mudah didapati berbanding keadaan semasa,” katanya dalam satu kenyataan hari ini.
Pada masa sama, Alexander berkata, daya saing di pasaran membabitkan barangan keperluan asas akan lebih kompetitif dan diunjur bakal mencetuskan pengurangan harga, mengikut kuantum tertentu, bergantung kepada aspek kualiti dan pembungkusan.

Beliau memaklumkan, pengumuman lanjut oleh Perdana Menteri, Datuk Seri Ismail Sabri Yaakob untuk memperluaskan langkah pemansuhan AP supaya turut mencakupi barangan keperluan asas lain juga amat selari dengan keadaan semasa sekarang.
“Ini kerana keadaan pasaran global yang dipacu pelbagai faktor luar jangka seperti kadar tukaran wang asing, polemik peperangan Ukraine-Rusia mencetuskn kesan drastik ke atas rantaian,” katanya.
Bagaimanapun, beliau berkata, pemansuhan AP itu akan mengambil masa untuk ia memberi kesan positif kepada pengguna. – KOSMO! ONLINE


Wanita tinggal motosikal sebelum jatuh Jambatan Pulau Pinang
Oleh NOOR HASLIZA NUSI

23 Mei 2022, 9:14 pm
GEORGE TOWN – Seorang wanita muda ditemui dalam keadaan selamat oleh nelayan selepas bertindak nekad terjun ke dalam laut di Jambatan Pulau Pinang di kilometer 7.4 arah pulau dekat sini hari ini.
Mangsa berusia 27 tahun sebelum itu dikatakan telah meninggalkan motosikal jenis KTNS Rhino 125 berwarna hitam bersama topi keledar merah jambu di tepi tembok jambatan kira-kira pukul 2.40 petang.
Kejadian tersebut turut mendapat perhatian pengguna jambatan berkenaan yang ketika itu dalam perjalanan menghala ke arah Seberang Perai.
Ketua Balai Bomba dan Penyelamat Jalan Perak, A’ Azelan Hassan berkata, pihaknya menerima panggilan ancaman bunuh diri pada pukul 2.47 petang tadi dan tiba di lokasi kejadian kurang 10 minit kemudian.
“Wanita terbabit telah bertindak terjun dari jambatan berkenaan sebelum pihak bomba tiba di lokasi kejadian.
“Mangsa berjaya diselamatkan oleh nelayan pantai yang berada berhampiran lokasi kejadian dan kemudiannya diserahkan kepada pasukan polis marin untuk tindakan selanjutnya,” katanya ketika dihubungi di sini hari ini.

Sabtu lalu, seorang wanita berusia 43 tahun berjaya diselamatkan seorang anggota dari Balai Bomba dan Penyelamat Jalan Perak setelah cuba terjun dari kilometer 3.4 dari arah Perai ke bahagian pulau. – KOSMO! ONLINE


Lima lelaki warga asing ditahan edar dadah
Oleh NOR AZIAH MAT NOH

23 Mei 2022, 11:15 pm
KUALA LUMPUR – Polis berjaya memberkas lima lelaki warga asing kerana disyaki terlibat aktiviti pengedaran dadah menerusi serbuan berasingan sekitar kondominium Sri Hartamas dan Petaling Jaya, di sini petang semalam.
Ketua Polis Daerah Brickfields, Asisten Komisioner Amihizam Abdul Shukor berkata, serbuan pertama dijalankan pada pukul 6.15 petang di kawasan tempat letak kereta kondominium terbabit.
“Dalam serbuan itu, polis berjaya menahan dua lelaki warga asing di dalam sebuah kereta jenis Toyota Yaris bersama beg yang mengandungi satu ketulan ganja seberat 1.04 kilogram.
“Hasil siasatan lanjut, serbuan kedua dijalankan di sebuah kondominium sekitar Petaling Jaya pada pukul 8.30 malam yang mana polis memberkas tiga lagi lelaki warga asing,” katanya dalam kenyataan di sini hari ini.
Mengulas lanjut, hasil pemeriksaan di premis terbabit polis menemui 10 ketulan daun kering ganja dan satu bungkus ceraian daun yang sama seberat 205 gram.
Jelasnya, nilai keseluruhan rampasan dadah adalah sebanyak RM3,250 yang boleh dibekalkan kepada 2,400 pelanggan.

“Sementara itu, ujian saringan awal air kencing kesemua suspek yang berusia lingkungan 21 hingga 30 tahun itu mendapati tiga suspek positif ganja.
“Tiga suspek itu telah ditahan reman selama tujuh hari manakala selebihnya enam hari bermula hari ini di bawah Seksyen 39(b) Akta Dadah Berbahaya 1952,” ujarnya.
Tambah Amihizam, siasatan bagi mengesan ahli sindiket yang terlibat serta sumber bekalan dadah sedang giat dijalankan. – KOSMO! ONLINE


15 ke 20 tahun lagi untuk Ukraine sertai EU- Perancis
Oleh KOSMO!

23 Mei 2022, 9:00 pm
PARIS – Menteri Hal Ehwal Eropah Perancis, Clement Beaune memaklumkan bahawa penyertaan Ukraine dalam Kesatuan Eropah (EU) diramal berkemungkinan hanya akan berlaku dalam tempoh 15 atau 20 tahun akan datang, lapor laman berita RT, semalam.
Beaune berkata, tiada ‘jalan pintas’ oleh Ukraine untuk menyertai EU dan proses tersebut akan mengambil masa yang sangat lama.
“Kita perlu jujur. Jika kita katakan bahawa Ukraine akan sertai EU dalam tempoh enam bulan, setahun atau dua tahun akan datang, kita sebenarnya menipu.
“Ia tidak benar dan mungkin mengambil masa yang lama iaitu antara 15 hingga 20 tahun. Saya tidak mahu Ukraine berilusi atau tertipu,” jelas Beaune kepada stesen Radio J yang berpangkalan di Paris.
Beaune yang disifatkan sebagai anak didik yang dipercayai Presiden Emmanuel Macron itu dilantik sebagai Menteri Hal Ehwal Eropah Jumaat lalu dalam kerajaan yang diketuai oleh Perdana Menteri, Elisabeth Borne.
Selain itu, beliau turut mencadangkan bahawa Ukraine harus menjadi sebahagian daripada komuniti politik EU, sekali gus mengulangi idea yang disuarakan oleh Macron.

Awal bulan lalu, Macron mengakui bahawa proses penyertaan EU oleh Ukraine mungkin mengambil masa beberapa puluh tahun.
“Walaupun kita memberikan status calon kepada Ukraine esok, kita tahu bahawa proses keahlian negara itu akan memakan masa bertahun-tahun malah beberapa dekad,” kata beliau pada sesi Parlimen Eropah di Strasbourg pada 9 Mei lalu.
Cadangan Macron bagaimanapun telah menimbulkan kemarahan pegawai tertinggi Ukraine yang menolak sebarang percubaan untuk menawarkan negara itu satu ‘keanggotaan gantian’ dan bukan keahlian penuh EU.
Presiden Ukraine, Volodymyr Zelenskyy turut mendakwa idea itu adalah hasil daripada tekanan Rusia. – Agensi


Isteri bunuh perempuan simpanan suami
Oleh KOSMO!

23 Mei 2022, 8:00 pm
JAKARTA – Seorang wanita di Bekasi, Jawa Barat berdepan hukuman penjara kerana membunuh perempuan simpanan suaminya selepas memberi amaran agar dia meninggalkan lelaki itu, lapor portal berita Coconuts.
Suspek, NU, 26, mengetahui hubungan sulit antara suaminya, ID, 27, dengan seorang wanita bernama DN, 26, menerusi mesej perbualan dalam telefon bimbit lelaki itu.
Suspek berasa marah apabila membaca mesej yang menyebut bahawa suaminya berjanji kepada mangsa yang bekerja sebagai tukang cuci di sebuah bank untuk menceraikannya supaya mereka boleh bersama.
“Suspek berasa sakit hati dan berdendam dengan mangsa yang mempunyai hubungan lebih mesra dengan suaminya berbanding dirinya,” kata jurucakap Polis Metro Jakarta, Endra Zulpan.
Endra berkata, suspek kemudian memberi amaran kepada mangsa agar menjauhi suaminya, namun tidak diendahkan lalu mendorong wanita itu untuk merancang pembunuhan.
Suspek seterusnya bertindak memerangkap mangsa dengan mengajaknya berbuka puasa bersama-sama menggunakan telefon bimbit suaminya dan menyamar sebagai anak saudara lelaki itu.

Mereka berjanji untuk bertemu di perhentian bas berhampiran sebuah taman rekreasi di Jakarta Timur pada 26 April lalu.
Suspek kemudiannya membunuh mangsa dengan memukul bahagian belakang kepala mangsa sebanyak lima kali menggunakan objek tumpul yang dibawa dari rumah.
Dia kemudian menikam mangsa menggunakan senjata tajam termasuk pada bahagian lehernya sehingga mangsa mati.
Selepas menukar pakaian mangsa dengan baju seragam tukang cuci, suspek membuang mayat mangsa yang kemudiannya ditemui di tebing sebatang sungai.
Suspek kemudian menyerah diri dan ditahan pada pertengahan bulan ini. – Agensi


[VIDEO]Dua beranak cedera kereta langgar van buat pusingan U di lebuh raya
Oleh MASTURAH SURADI

23 Mei 2022, 6:43 pm
KOTA TINGGI – Seorang kanak-kanak dua tahun dan ibunya cedera selepas kereta dinaiki melanggar sebuah van dipandu seorang lelaki warga asing yang membuat pusingan u secara tiba-tiba di kilometer 59.7 Lebuh Raya Senai – Desaru semalam.
Ketua Polis Daerah Kota Tinggi, Superintendan Hussin Zamora berkata, kejadian berlaku kira-kira pukul 2.55 petang melibatkan sebuah kereta jenis Honda HRV dipandu seorang perempuan Melayu berusia 29 tahun dengan sebuah van jenis Ford Econovan yang dipandu seorang lelaki Myanmar berumur 33 tahun.
KEADAAN kenderaan yang terlibat dalam kemalangan di Kilometer 59.7 Lebuh Raya Senai-Desaru, Kota Tinggi semalam.
“Kemalangan berlaku apabila pemandu van dari arah Desaru Senai membuat pusingan U secara tiba-tiba dan menyebabkan pemandu kereta dari arah Senai ke Desaru tidak sempat mengelak dan melanggar bahagian tengah sebelah kiri van.
“Pemandu van yang selesai membuat kerja pemotongan rumput di kawasan tersebut membuat pusingan u di kawasan yang tidak dibenarkan itu kerana hendak bergerak ke kilometer 60 lebuhraya Senai-Desaru untuk meneruskan kerja pemotongan rumput.
“Akibat dari kemalangan tersebut, kereta mengalami kerosakan teruk di bahagian hadapan kanan kenderaan, manakala van mengalami kerosakan pada bahagian kiri kenderaan,”katanya dalam kenyataan hari ini.
Katanya, pemandu kereta mengalami kecederaan bengkak di mulut, lebam di tangan kiri dan kanan, manakala penumpangnga berusia 2 tahun mengalami kecederaan calar di bahagian pipi sampai ke dahi sebelah kiri serta lebam mata sebelah kiri.

Tambahnya, manakala pemandu van tidak mengalami sebarang kecederaan dan kes disiasat di bawah peraturan 13 kaedah-kaedah lalulintas jalan 1959 (LN 166/59). -KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Skuad B-23 negara ‘sambung kerja’ Rabu ini
Oleh MUHAMAD ARDIE PUTRA SUHAIMI

23 Mei 2022, 9:36 pm
SEPANG – Ketua jurulatih skuad bawah 23 (B-23) negara, Brad Maloney mengesahkan anak-anak buahnya akan diberi ‘cuti rehat’ sehari sebelum kembali menjalani kem latihan pusat sebagai persiapan ke Piala Asia B-23 di Uzbekistan pada Rabu ini.
Sebagai rekod, skuad muda Harimau Malaya gagal menyumbangkan sebarang pingat buat kontinjen negara pada temasya Sukan SEA 2021 di Vietnam selepas tewas pada penentuan pingat gangsa dengan kekalahan penalti 2-4 kepada Indonesia semalam.
Kata Maloney, barisan pemain telah memberikan seratus peratus sepanjang berada Hanoi tetapi tumpuan kini akan diberikan pada kejohanan lebih penting di Uzbekistan nanti.
“Barisan pemain telah melakukan yang terbai tetapi tuah tidak memihak apabila gagal menyumbangkan sebarang pingat.
“Kini, saya memberikan pemain cuti rehat sehari esok sebelum kembali menjalani latihan pada Rabu ini kerana kita dijadualkan berlepas ke Uzbekistan pada Jumaat nanti,” katanya ketika ditemui di Lapangan Terbang Kuala Lumpur (KLIA) sebentar tadi.
Pada kempem Piala AFC B-23 nanti, skuad negara akan menentang juara bertahan, Korea Selatan selain dua seteru Asia Tenggara iaitu Vietnam dan juga Thailand selepas diundi dalam Kumpulan C.

Saingan peringkat kumpulan Piala Asia B-23 akan bermula pada 2 hingga 8 Jun depan. – KOSMO ONLINE


Dipercayai alami kemurungan, doktor ditemui mati dalam bilik hotel
Oleh NOR SHAFAWATI YUP

23 Mei 2022, 9:08 pm
PORT DICKSON – Seorang doktor yang ditemui meninggal dunia di sebuah bilik hotel di Pasir Panjang di sini pada Khamis lalu dipercayai mengalami kemurungan yang berkemungkinan berkaitan dengan pekerjaannya.
Ketua Polis Daerah Port Dickson, Superintendan Aidi Sham Mohamed berkata, ahli keluarga mangsa telah memaklumkan perkara tersebut kepada pihak polis.
“Mangsa dikatakan mengalami kemurungan berkemungkinan disebabkan oleh pekerjaannya dalam temu bual bersama keluarga.
“Pihak polis juga ada menemui beberapa jenis ubat-ubatan berkaitan kemurungan di dalam bilik tersebut,” katanya ketika dihubungi di sini hari ini.
Sebelum ini Kosmo! melaporkan, seorang doktor wanita yang merupakan pegawai perubatan di sebuah hospital kanak-kanak di Petaling Jaya, Selangor ditemui meninggal dunia dalam sebuah bilik hotel Pasir Panjang di sini pada 20 Mei lalu.
Pihak polis telah menerima maklumat daripada pekerja hotel tersebut yang telah menemui seorang wanita dalam keadaan tidak sedarkan diri terbaring di atas katil.

Siasatan awal pihak polis mendapati tiada sebarang unsur jenayah didapati di tempat kejadian dan semakan dari pihak hotel mendapati mangsa telah mendaftar seorang diri pada 19 Mei lalu. -KOSMO! ONLINE


JIM ambil maklum isu beratur lama di Kompleks KDN
Oleh MOHAMAD FAIZAL HASHIM

23 Mei 2022, 6:38 pm
JOHOR BAHRU – Jabatan Imigresen Malaysia (JIM) Johor akan mengambil tindakan susulan sebagai langkah-langkah penyelesaian awal untuk mengelak orang ramai beratur panjang di Kompleks Kementerian Dalam Negeri (KDN) di Setia Tropika, di sini.
Menteri Besar, Datuk Onn Hafiz Ghazi berkata, perkara itu diputuskan setelah mengadakan pertemuan dengan Pengarah JIM Johor, Baharuddin Tahir ketika melawat Pejabat KDN hari ini.
Onn Hafiz berkata, antara pendekatan yang diambil ialah memastikan proses mengambil nombor giliran akan dipermudahkan dan diperbaiki selepas ini.
“Pihak JIM juga bersetuju untuk menyediakan tempat menunggu yang lebih selesa akan disediakan bagi memberikan keselesaan kepada pelanggan.
“Bagi memudahkan urusan dengan pihak JIM Johor, tempoh operasi UTC Kota Raya dan UTC Pasir Gudang akan beroperasi setiap hari bermula 8 pagi hingga 10 malam,” katanya dalam kenyataan hari ini.
Onn Hafiz memberitahu, operasi pejabat lain akan terus dilanjutkan di seluruh Johor sehingga pukul 10 malam.

Katanya, operasi pejabat pada setiap Sabtu pula adalah di antara 8 pagi dan 12.30 tengah hari sahaja. -KOSMO! ONLINE


Puak paling terancam di dunia semakin pupus di hutan Amazon
Oleh KOSMO!

23 Mei 2022, 7:00 pm
BRASILIA, Brazil – Satu puak yang tinggal di hutan Amazon kini diancam kepupusan disebabkan gelombang pembangunan yang berlaku di wilayah itu, lapor akhbar Daily Star semalam.
Hutan hujan terbesar di dunia itu dihuni oleh kira-kira 100 puak yang menjadikan kawasan tersebut sebagai rumah mereka. Antaranya adalah puak yang dianggap paling terancam di dunia iaitu Awa.
Puak Awa telah lama tinggal di wilayah yang diancam oleh pembalakan itu.
Sejak tahun 1800, mereka mula mengamalkan gaya hidup nomad selepas peneroka Eropah mula menyerang wilayah tersebut. Sejak itu, puak Awa berjaya mengekalkan budaya mereka.
Bagaimanapun, disebabkan hutan hujan Amazon mengalami pembangunan, masyarakat puak Awa terpaksa berjuang untuk melindungi tradisi dan kehidupan mereka.
Ketika ini, hanya seramai 80 orang puak Awa yang masih tinggal di situ.

Mereka bagaimanapun bergelut untuk mengekalkan tradisi nenek moyang, antaranya termasuk menggunakan busur bersaiz dua meter dan anak panah untuk memburu.
Golongan suami digalakkan oleh isteri untuk menjadikan hutan sebagai kawasan memburu daging yang banyak, namun mereka tidak dibenarkan untuk berebut.
Hubungan kuat antara puak Awa dengan alam semula jadi berkembang di dalam hutan dan seluruh penduduk Amazon yang lain. – Agensi


Selamat tinggal Vietnam, jumpa di Kemboja 2023
Oleh MUHAMMAD RIDUAN MOHD HANAFIAH

23 Mei 2022, 11:18 pm
HANOI – Temasya Sukan SEA Ke-31 yang dianjurkan di Vietnam secara rasmi melabuhkan tirai dalam satu acara penuh gilang gemilang di Gimnasium Tertutup Hanoi sebentar tadi.
Meskipun mengadakan temasya dwitahunan tersebut dengan penuh cabaran ketika Covid-19 belum reda sepenuhnya namun Vietnam berjaya menganjurkan dengan penuh luar biasa.
Menerusi temasya bertemakan ‘Gather to shine’ itu, majlis dimulakan dengan persembahan penyanyi tempatan Dong Hung, Khanh Linh, Bao Tram dan Pham Anh Duy.
Tuan rumah turut memberi penghargaan kepada atlet olahraga terbaiknya Nguyen Thi Oanh selepas melakar hatrik dalam acara 1,500 meter, 3,000m dan 5,000m.
Majlis penutupan itu diikuti ucapan Menteri Kebudayaan, Sukan dan Pelancongan merangkap selaku Ketua Jawatankuasa Pengelola Sukan SEA ke-31, Nguyen Van Hung yang memberi penghargaan kepada 11 kontinjen yang bertanding pada temasya kali ini.
Temasya Sukan SEA Vietnam 2021 tersebut ditutup secara rasmi dengan obor kejohanan dipadamkan sementara bendera kejohanan diturunkan sebelum penyerahan bendera dan lagu kebangsaan Kemboja dimainkan bagi menandakan akan menjadi tuan rumah pada 2023 nanti.

Kemudian tarian LED oleh pasukan 218 iaitu finalis Asia’s Got Talent turun memberi persembahan dengan menggabungkan teknologi pencahayaan dan tarian baharu bagi menghiburkan semua yang hadir di Hanoi.
Akhirnya sekali, 11 bendera negara yang menyertai Sukan SEA turut dipersembahkan bagi menandakan penamatnya selepas diadakan dengan penuh meriah terutama persembahan memukau sepanjang 90 minit.
Pada edisi kali ini, Vietnam muncul juara keseluruhan dengan mengutip 205 pingat emas, 125 perak dan 116 gangsa. Kali terakhir muncul juara ketika menjadi tuan rumah pada 2003.
Kontinjen negara pula berjaya melepasi sasaran 36 pingat emas selepas mengumpul 39 emas, 45 perak dan 90 gangsa sekali gus berada di kedudukan keenam keseluruhan. -KOSMO! ONLINE


Pejabat Imigresen di UTC beroperasi hingga 10 malam
Oleh EDDY AQMAL MOHAMED HAMIDI

23 Mei 2022, 6:32 pm
PUTRAJAYA – Jabatan Imigresen (JIM) hari ini memaklumkan bahawa semua Pejabat Imigresen di Pusat Transformasi Bandar (UTC) di Semenanjung Malaysia akan beroperasi sehingga pukul 10 malam mulai 25 Mei ini.
Ketua Pengarah Imigresen, Datuk Seri Khairul Dzaimee Daud berkata, keputusan tersebut dibuat selepas pihaknya menyedari masih terdapat kelemahan dalam proses pengeluaran Passport Malaysia Antarabangsa (PMA), walaupun beberapa penambahbaikan telah dibuat sebelum ini.
“Sebagai usaha berterusan untuk memudahkan urusan orang ramai mendapatkan PMA, JIM ingin memaklumkan bahawa semua Pejabat Imigresen di Pusat Transformasi Bandar (UTC) di Semenanjung Malaysia akan beroperasi sehingga 10 malam mulai 25 Mei 2022.
“Bagaimanapun, pejabat-pejabat UTC di Perlis, Terengganu dan Pahang hanya beroperasi sehingga pukul 6 petang dan tidak terlibat dengan pemanjangan waktu operasi kerana jumlah permintaan PMA yang masih rendah,” katanya dalam kenyataan hari ini.
Ujar beliau, pemanjangan waktu operasi UTC itu adalah tambahan kepada waktu operasi pejabat-pejabat pengeluar PMA yang dibuka sehingga pukul 10 malam dan hari Sabtu, sepertimana yang telah diumumkan sebelum ini.
“Orang ramai diminta untuk sentiasa merujuk kepada maklumat terkini yang terdapat dalam portal rasmi dan media sosial rasmi JIM bagi mengelakkan berlakunya kesesakan di kaunter-kaunter PMA khususnya di waktu pagi,” ujar beliau. – KOSMO! ONLINE


APMM serbu jeti penyeludupan arak
Oleh MOHD YUNUS YAKKUB

23 Mei 2022, 6:16 pm
KLANG – Kegiatan sindiket menjadikan jeti Kanchong Laut, Banting dekat sini sebagai lokasi penyeludupan minuman keras berjaya dipatahkan Maritim Malaysia (APMM), semalam.
Dalam kejadian kira-kira pukul 8.30 malam itu, turut merampas pelbagai minuman keras dan lori dianggarkan bernilai keseluruhan RM325,000. Selain itu, turut menahan seorang lelaki warga Nepal berusia 38 tahun yang bekerja sebagai pemunggah barang.
Pengarah Maritim Selangor, Kepten Maritim V. Siva Kumar berkata, kejayaan itu hasil maklumat risikan dan intipan berterusan terhadap aktiviti penyeludupan di jeti tersebut.
Katanya, semasa pemantauan, pasukan operasi telah mengesan sebuah bot pancung mencurigakan di jeti itu.
“Menyedari kehadiran bot penguat kuasa, suspek terus memecut laju bot pancung tersebut dan berjaya meloloskan diri dalam keadaan gelap pada kedudukan sekitar 0.3 batu nautika barat Pantai Morib.
“Hasil pemeriksaan di sekitar jeti menemukan sebuah lori berwarna merah dengan muatan berisi puluhan kotak minuman keras dan beberapa lagi kotak ditemui di sekitar gigi air,” katanya dalam kenyataan hari ini.

Difahamkan, jeti tersebut disyaki menjadi kawasan pendaratan dan pemunggahan barang kontraban sejak tiga bulan yang lalu.
Jelas V. Siva, pemeriksaan lanjut menemukan seorang lelaki warga Nepal bersembunyi di bawah lori berkenaan.
“Suspek disyaki pekerja pemunggahan dan tidak mempunyai dokumen pengenalan diri.
“Kesemua rampasan dan suspek dibawa ke ibu pejabat Maritim Selangor dan kes disiasat di bawah Akta kastam 1967 dan Akta Imigresen 1959/63,” katanya. -KOSMO!ONLINE


USM lahirkan 110 pakar bedah neuro negara
Oleh KOSMO!

23 Mei 2022, 6:28 pm
GEORGE TOWN – Universiti Sains Malaysia (USM) sehingga kini telah melahirkan 110 daripada 152 pakar bedah neuro bertauliah yang ada dalam negara, berdasarkan data terkini yang diperoleh daripada National Specialist Register (NSR).
Pakar Bedah Neuro yang juga pensyarah pembedahan berpengalaman USM, Profesor Datuk Dr. Jafri Malin Abdullah berkata, jumlah berkenaan bagaimanapun belum cukup untuk menampung keperluan sebenar negara.
Menurutnya, Kementerian Kesihatan (KKM) juga telah meminta USM selaku perintis program berkenaan, bersama-sama dengan Universiti Kebangsaan Malaysia (UKM) dan Universiti Malaya (UM) untuk melahirkan lebih ramai pakar dalam bidang berkenaan.
“Pihak KKM menyeru agar kita dapat melatih kira-kira 25 pakar setahun dan bermula Disember tahun ini, USM, UKM dan UM akan bekerjasama untuk melatih pakar-pakar neuro untuk cuba menampung keperluan di seluruh negara,” ujar beliau hari ini.
Jafri Malin yang juga Pengerusi Kluster Otak dan Tingkah Laku, Pusat Pengajian Sains Perubatan USM berkata demikian kepada pemberita ketika Upacara Konvokesyen ke-59 USM di sini.
Dalam upacara pada sidang ketiga itu, sejumlah 574 graduan menerima ijazah dalam bidang masing-masing, antaranya Sarjana Neurosains, Sarjana Neurosains Kognitif, Sarjana Psikologi Klinikal dan sebagainya.

Hadir sama ialah graduan-graduan cemerlang bagi program berkenaan, antaranya Dr. Ang Song Yee dan Dr. Diana Noma Fitzrol yang telah memulakan karier sebagai tenaga pengajar di Kampus Kesihatan USM.
Dalam pada itu, Timbalan Penyelaras Program bagi kursus Sarjana Neurosains Kognitif, Dr. Aini Ismafairus Abd. Hamid berkata, sarjana Neurosains Kognitif juga merupakan antara kursus kritikal yang amat diperlukan dalam bidang sains, teknologi dan kesihatan negara.
Beliau berkata, program secara kerja kursus itu mula ditawarkan di USM pada 2018 dan sehingga kini seramai 21 graduan telah berjaya berijazah dalam kursus berkenaan yang turut menerima calon dari pelbagai bidang sains dan sastera.
“Pihak program khususnya serta pihak universiti amnya sangat berbangga dengan pencapaian yang dicapai oleh para graduan.
“Kita berharap dengan ilmu serta kemahiran yang diperolehi dapat memberikan manfaat dalam pelbagai bidang yang mereka ceburi samada neuropendidikan, neuropemasaran, neuropsikologi, Islam dan Neurosains serta pelbagai bidang lain dalam neurosains kognitif.
“Selaku pendidik, kita juga sentiasa berbangga dengan setiap pencapaian graduan. Kita juga menggalakkan para pelajar supaya sentiasa mempraktikkan budaya pembelajaran sepanjang hayat dan sentiasa dahagakan ilmu untuk kebaikan diri sendiri dan juga masyarakat,” ujar beliau. – KOSMO! ONLINE


Lelaki hilang jari selepas cuba sentuh singa melalui jeriji kandang
Oleh KOSMO!

23 Mei 2022, 6:00 pm
KINGSTON, Jamaica – Seorang kakitangan sebuah zoo di Jamaica berdepan dengan detik-detik cemas apabila jarinya digigit seekor singa melalui jeriji kandang haiwan itu, lapor akhbar Metro UK semalam.
Berdasarkan sebuah video yang dirakam, lelaki tersebut pada awalnya cuba menyentuh seekor singa yang berada di dalam kandang seolah-olah sedang bermain dengannya.
Dia berkali-kali berjaya mengelak tangannya daripada diterkam oleh ‘Raja Rimba’ itu. Bagaimanapun, singa itu kemudian menyerangnya dengan menggigit jari lelaki berkenaan.
Lelaki itu kelihatan sedaya upaya cuba menarik jarinya ketika singa itu enggan melepaskan gigitannya.
Malangnya, dia tidak berjaya melepaskan gigitan dan akhirnya kehilangan seluruh bahagian jari manis pada tangan kanannya.
Saksi memberitahu akhbar Jamaica Observer bahawa mereka menyaksikan kejadian tersebut semasa lawatan pada petang kelmarin.

“Jelas sekali apabila dia terjatuh ke tanah, semua orang menyedari bahawa ia adalah seirus. Semua orang mula panik.
“Seluruh kulit dan sendi pertama jarinya hilang. Saya melarikan diri dari tempat kejadian kerana trauma melaihat darah,” kata seorang saksi.
Tambahnya, lelaki itu berjalan menghampiri sebuah kenderaan sebelum pergi meninggalkan tempat itu tanpa menunjukkan kesakitan dan membuatkan penonton terpegun. – Agensi


Ibu, bapa, anak, menantu dalang sindiket syabu
Oleh SAFINA RAMLI

23 Mei 2022, 5:12 pm
GEORGE TOWN – Satu sindiket pengedaran dadah jenis syabu yang dianggotai enam sekeluarga tumpas selepas mereka ditahan polis dalam tiga serbuan berasingan di daerah Seberang Perai Tengah dan Seberang Perai Selatan dekat sini pada 18 Mei lalu.
Dalam operasi terancang bermula pukul 6 petang hingga 9.50 malam itu, polis berjaya menahan ketua sindiket berusia 38 tahun, ibu dan bapa ketua sindiket berusia 64 dan 62, anak dan menantu pasangan tersebut berusia 36 dan 38 tahun serta seorang lagi ahli keluarga mereka berusia 38 tahun.
Ketua Jabatan Siasatan Jenayah Narkotik Pulau Pinang, Asisten Komisioner Mohd. Shukhairy Abd. Sabhe berkata, polis turut merampas dadah jenis syabu seberat 8.28 kilogram (kg) bernilai RM298,332 dalam operasi itu.
“Menerusi serbuan pertama di tepi jalan di Sungai Bakap, polis menahan ketua sindiket iaitu seorang lelaki yang bekerja sebagai pemandu dan merampas dadah jenis syabu seberat 6.2 kg bernilai RM223,596.
“Serbuan kedua pula dijalankan di sebuah rumah di Bukit Tengah dan menahan empat suspek iaitu ibu bapa lelaki tersebut dan anak serta menantu pasangan berkenaan selain merampas syabu seberat 2.07 kg bernilai RM74,736,” katanya pada sidang akhbar di Ibu Pejabat Polis Kontinjen (IPK) Pulau Pinang di sini hari ini.
Menurut beliau, polis kemudiannya menyerbu sebuah lagi rumah di Taman Bagan, Butterworth dan menahan seorang wanita berusia 38 tahun bagi membantu siasatan.

Katanya, dua lelaki daripada semua yang mereka ditahan bekerja sebagai pemandu van kilang, manakala yang lain tidak bekerja dan mereka yang merupakan ahli keluarga dipercayai terlibat dalam kegiatan pengedaran dadah berkenaan sejak tahun lepas.
“Hasil risikan mendapati aktiviti pengedaran dadah sindiket itu aktif sejak Mei tahun lalu untuk pasaran tempatan.
“Ujian saringan air kencing ke atas enam suspek didapati negatif dadah dan semakan rekod mendapati seorang suspek mempunyai rekod dadah manakala lima lagi tidak mempunyai rekod dadah serta jenayah,” katanya.
Katanya, suspek direman selama enam hari bagi siasatan lanjut di bawah Seksyen 39B Akta Dadah Berbahaya 1952. – KOSMO! ONLINE


Kerajaan henti ekport 3.6 juta ayam bermula Jun
Oleh LUQMAN RIDHWAN MOHAMED NOR

23 Mei 2022, 5:53 pm
PUTRAJAYA – Kerajaan memutuskan untuk menghentikan eksport ayam sebanyak 3.6 juta ekor sebulan bermula 1 Jun ini sehingga harga dan pengeluaran ayam kembali stabil.
Perdana Menteri, Datuk Seri Ismail Sabri Yaakob memaklumkan bahawa perkara tersebut merupakan satu daripada langkah jangka pendek yang dicapai pada mesyuarat Kabinet hari ini.
Selain itu, katanya, kerajaan juga akan mewujudkan stok penimbal ayam dan mengoptimumkan fasiliti penyimpanan bilik sejuk sedia ada milik Kementerian Pertanian dan Industri Makanan (MAFI) dan agensinya.
Langkah berikutnya pula, ujar beliau, ialah untuk mempermudahkan proses tuntutan subsidi oleh pengeluar ayam serta menambah dan mengiktiraf loji sembelihan di luar negara bagi meningkatkan pengeluaran bekalan ayam.
“Kerajaan sedar terdapat laporan bahawa wujud kartel yang mengawal harga dan pengeluaran ayam dalam kalangan syarikat besar.
“Suruhanjaya Persaingan Malaysia (MyCC) sedang menyiasat perkara ini dan siasatan dijangka selesai pada bulan Jun ini,” katanya dalam satu kenyataan hari ini.

Mengulas lanjut, Ismail Sabri berkata, jika didapati wujud kesepakatan kartel tersebut, kerajaan akan mengambil tindakan undang-undang terhadap mereka.
“Pada masa yang sama, kerajaan akan mengurangkan peranan orang tengah yang selama ini memanipulasi bekalan dan harga.
“Kerajaan akan memperkenalkan semula Jihad memerangi orang tengah yang telah saya perkenalkan pada tahun 2014,” katanya dengan memberitahu, Pertubuhan Peladang Kebangsaan (NAFAS) diberikan peranan untuk mengetuai Jihad Memerangi Orang Tengah itu,” jelasnya.
Ujarnya, mesyuarat Kabinet juga menerima beberapa pandangan daripada Ahli Jemaah Menteri berkaitan penanaman jagung, untuk menjadi alternatif kepada makanan ayam.
“Mesyuarat juga bersetuju meminta kerjasama kerajaan Negeri, agensi Kerajaan dan Syarikat Berkaitan Kerajaan (GLC) untuk menyediakan tanah Lesen Kependudukan Sementara (TOL) bagi jangka masa panjang.
“MAFI dan Kementerian Perdagangan Dalam Negeri dan Hal Ehwal Pengguna (KPDNHEP) telah diminta membentangkan pelan-pelan tersebut dalam masa terdekat bagi projek penanaman jagung dan sebagainya,” katanya.
Ismail Sabri berkata, kerajaan turut menggalakkan GLC, agensi kerajaan, Pertubuhan Peladang dan koperasi untuk turut terlibat dalam penternakan ayam.
“Kerajaan akan mengkaji dari segi bantuan kepada mereka yang terlibat. Ini merupakan sebahagian pelan Jangka sederhana dan panjang yang akan dirangka oleh MAFI dan KPDNHEP,” katanya. – KOSMO! ONLINE


Pusat sampah hasilkan tenaga elektrik bakal dibina di Rawang
Oleh MOHAMAD NAUFAL MOHAMAD IDRIS

23 Mei 2022, 5:04 pm
SHAH ALAM – Sebuah pusat pelupusan sampah berteknologi tinggi yang mengubah sampah menjadi tenaga elektrik bakal dibina di Rawang.
Pengarah Urusan KDEB Waste Management (KDEBWM), Ramli Mohd. Tahir berkata, kaedah Waste To Energy (WTE) itu akan menggunakan teknologi daripada negara Jerman.
“Kita telah mengutarakan cadangan tersebut kepada kerajaan negeri setelah melihat perlu satu cara kaedah pelupusan sampah yang baharu, demi kelestarian negeri Selangor.
“Kerajaan negeri secara prinsipal telah bersetuju dengan cadangan ini, namun masih lagi banyak kerja yang perlu dilakukan bagi mereleasasikan kewujudan pusat ini seperti kajian kaedahnya, pengenalpastian kawasan sesuai bagi membangunkan pusat dan rekaannya.
“Selain itu, sesi libat urus di antara pihak berkepentingan, pihak berkuasa tempatan (PBT) turut akan dilakukan selain melibatkan penduduk sekitar di kawasan yang akan dijadikan pusat itu ,” katanya ketika ditemui di Majlis Rumah Terbuka Aidilfitri KDEBWM 2022 di Pusat Konvensyen Shah Alam (SACC) di sini, hari ini.
Turut hadir majlis itu adalah Pengerusi Jawatankuasa Tetap Kerajaan Tempatan dan Pengangkutan Awam Selangor, Ng Sze Han

Ramli memberitahu, pusat pelupusan itu akan memproses kira-kira 2,000 tan sampah sehari yang dapat menjana antara 36 ke 40 megawatt tenaga elektrik,
“Menerusinya, kita boleh mengurangkan lagi jumlah bilangan sampah yang ditanam pada masa akan datang.
“Kita harus bergerak ke hadapan dan menggunakan teknologi baharu pelupusan sampah yang sedia ada,” ujarnya. -KOSMO!ONLINE


Malaysia alih fokus bertemu Korea Selatan
Oleh MUHAMMAD ZUHAILY BADLISHAH

23 Mei 2022, 6:15 pm
PETALING JAYA – Ketua jurulatih skuad hoki lelaki negara, Arul Selvaraj enggan cepat bergembira dengan kejayaan membelasah Oman 7-0 pada aksi pembukaan Piala Asia 2022 di Stadium Gelora Bung Karno, Jakarta hari ini.
Arul menganggap kemenangan ke atas Oman sudah menjadi sejarah kerana tumpuan selepas ini terarah kepada pertembungan getir menentang pasukan No.16 dunia, Korea Selatan untuk aksi kedua Kumpulan B esok.
“Saya tak boleh dedahkan strategi tetapi Korea Selatan mempunyai barisan kejurulatihan yang bagus dan pemain yang mampu menjaringkan gol menerusi pukulan sudut penalti.
“Ia sesuatu yang bagus apabila kami menentang Oman terlebih dahulu supaya kami dapat cepat sesuaikan diri dengan kejohanan.
“Esok adalah perlawanan yang baharu dan hari ini sudah menjadi sejarah,” kata Arul yang gembira menyaksikan keseluruhan prestasi ditunjukkan barisan pemainnya.
Mengulas lanjut, Arul mengakui, ia bukan sesuatu yang mudah buat anak-anak buahnya untuk memulakan kempen dengan langkah sempurna selepas hampir tiga tahun tanpa kejohanan antarabangsa.

“Dari segi emosi dan mental juga tidak senang selepas lama tiada kejohanan antarabangsa. Namun, saya percaya para pemain akan bangkit kerana misi kami adalah memenangi setiap perlawanan di sini,” jelasnya.
Malaysia, No.11 dunia, bermula garang apabila meraih tiga gol menerusi ledakan hatrik Muhammad Razie Abd. Rahim pada minit keenam, 13 dan 19.
Baki empat lagi gol skuad negara berjaya dijaringkan oleh Faizal Saari pada minit ke-23, Muhammad Shahril Saabah (m-34), Faiz Helmi Jali (m-40) dan Mohamad Ashran Hamsani (m-48).
Sebagai rekod, Malaysian Tigers menyasarkan kedudukan empat terbaik Piala Asia 2022 untuk melayakkan diri ke Piala Dunia 2023 yang akan diadakan di India awal tahun depan. – KOSMO! ONLINE


Nik Ezanee bukan lagi ADC PM, kembali ke Bukit Aman
23 Mei 2022, 6:08 pm
KUALA LUMPUR – Pegawai Juruiring (ADC) kepada Perdana Menteri (PM) Datuk Seri Ismail Sabri Yaakob, Senior Asisten Komisioner Nik Ezanee Mohd. Faisal akan kembali bertugas dalam lapangan Polis Diraja Malaysia (PDRM).
Bekas Ketua Jabatan Siasatan Jenayah Selangor itu dilapor akan bertugas di Jabatan Pencegahan Jenayah dan Keselamatan Komuniti (JPJKK) Bukit Aman.
Timbalan Ketua Polis Negara, Datuk Razarudin Hus[email protected] Rasid ketika dihubungi hari ini mengesahkan perkara itu.
“Ya, arahan pertukaran sudah dikeluarkan pihak atasan PDRM dan dia (Nik Ezanee) sepatutnya perlu melaporkan diri sebelum atau pada 20 Jun ini untuk tugas baharu di Bukit Aman.
“Nik Ezanee akan memegang jawatan sebagai Ketua Penolong Pengarah (KPP) Pendataan/Analisa JPJKK di Bukit Aman, katanya,” ujarnya ringkas.
Tegas beliau, ketika ini sudah ada pegawai baharu yang menggantikan tugas Nik Ezanee sebagai ADC.

Sementara itu, Nik Ezanee yang bertugas sebagai ADC kepada Perdana Menteri sejak Disember tahun lalu enggan mengulas mengenai perkara tersebut.
Beliau memaklumkan masih menunggu arahan rasmi untuk melapor diri di Bukit Aman yang difahamkan pada awal Jun ini. – KOSMO! ONLINE


Ramai pengedar dadah ada kaitan dengan sindiket antarabangsa
Oleh ROHANA MOHD. NAWI

23 Mei 2022, 5:30 pm
RANTAU PANJANG – Siasatan Polis Diraja Malaysia (PDRM) mendapati kebanyakan pengedar dadah warga tempatan yang dicekup mempunyai hubungan dan kaitan dengan sindiket antarabangsa.
Pengarah Jabatan Siasatan Jenayah Narkotik (JSJN) Bukit Aman, Datuk Ayob Khan Mydin Pitchay berkata, pengedar dadah di negara ini dikesan berhubung dengan sindiket antarabangsa menerusi beberapa siri tangkapan menerusi Op Tapis yang dijalankan baru-baru ini.
Menurutnya, sehingga hari ini, seramai 2,100 orang pengedar dadah yang bertindak sebagai orang tengah telah ditahan dalam operasi tersebut.
“Mengambil contoh di Kelantan, kebanyakan daripada pengedar dadah terlibat dengan sindiket dari Thailand kerana dadah-dadah itu dibawa masuk dari negara berkenaan.
“Selepas menjalankan Ops Tapis, operasi susulan akan terus dilakukan. Ini kerana, kegiatan pengedaran dadah tidak pernah habis malah statistik dan sasaran kita juga sentiasa berubah. Jadi, beri ruang untuk polis siasat,” katanya pada sidang akhbar selepas mengadakan lawatan di Kompleks Imigresen, Kuarantin dan Keselamatan (ICQS) di sini hari ini melalui Jambatan Muhibah yang merupakan pintu masuk Malaysia dari Thailand. -KOSMO! ONLINE


Orang ramai terkejut harga siakap RM24.90 sekilogram
Oleh FIRDAUS HANAFI

23 Mei 2022, 4:11 pm
PETALING JAYA – Orang ramai terkejut apabila melihat harga ikan siakap dijual pada harga RM24.90 sekilogram di sebuah pasar raya.
Menerusi satu perkongsian di akaun Twitter milik pengguna bernama @ApanZhafran, sebelum ini, harga ikan siakap tersebut antara RM10.90 hingga RM14.90 sekilogram sahaja.
Ciapan itu telah menjadi tular dan mendapat pelbagai reaksi daripada pengguna-pengguna Twitter yang lain.
Meninjau di raungan komen, rata-rata netizen terkejut dengan kenaikan harga tersebut.
“Ini bukan naik sedikit, tetapi dua kali ganda kenaikan,” ujar pengguna @missaoki
“Ikan juga naik harga sekarang, pelik,” komen @FarhanIshak

“Ini kalau beli dua kilogram, sudah kena hampir RM50,” kata pengguna @theltboss- KOSMO!ONLINE


Individu tiada pendapatan tetap, gaji rendah mampu beli rumah
23 Mei 2022, 3:54 pm
MEMILIKI rumah idaman pasti menjadi impian semua orang terutama mereka yang sudah berkeluarga.
Namun, prosedur untuk mendapatkan pembiayaan perumahan bukanlah sesuatu yang mudah, terutama buat mereka yang tiada pendapatan tetap dan bergaji rendah.
Antara faktor lain pembiayaan perumahan ditolak adalah kerana pemohon gagal mencapai kriteria atau tidak mempunyai dokumen lengkap serta sejarah kredit yang teruk.
Memahami permasalahan ini, pada tahun 2007 kerajaan menubuhkan Syarikat Jaminan Kredit Perumahan Berhad (SJKP) bagi menjamin kemudahan pembiayaan yang disediakan oleh pihak bank.
Skim ini bertujuan untuk membantu pembeli rumah kali pertama termasuk golongan berpendapatan tidak tetap seperti pekerja yang terlibat dalam ekonomi gig dan bebas, pemilik perniagaan dan peniaga atau usahawan kecil.
Pembiayaan perumahan sehingga RM400,000

Pada 29 Oktober 2021, kerajaan mengumumkan dalam Bajet 2022 jaminan dua bilion ringgit untuk Skim Jaminan Kredit Perumahan baharu untuk pembiayaan bagi pembeli rumah kali pertama.
Bagi mereka yang layak, jumlah pembiayaan yang diberikan melalui program ini adalah sehingga RM400,000 (termasuk Amaun Pembiayaan Prinsipal, MRTA/MRTT, LTHO, yuran peguam cara dan yuran penilaian)
Terdapat enam bank utama  yang terbabit untuk menyediakan pembiayaan kemudahan perumahan ini termasuklah Agrobank, Bank Islam, Bank Muamalat, Bank Rakyat, Bank Simpanan Nasional, RHB Bank dan banyak lagi. Klik sini untuk senarai penuh bank yang mengambil bahagian.
Selain daripada jumlah pembiayaan yang tinggi, kelayakan bagi program skim jaminan ini juga lebih fleksibel. Berikut ialah sebahagian daripada syarat kelayakan permohonan pembiayaan.

Warganegara Malaysia berumur 18 tahun ke atas.
Bagi pembelian rumah kediaman baru pertama, rumah sedia ada (sub-sale), atau rumah lelong yang akan diduduki oleh pemilik.
Jumlah bayaran balik semua pembiayaan oleh pemohon tidak melebihi 65% daripada pendapatan kasar bulanan mereka.
Rekod Sistem Maklumat Rujukan Kredit Pusat (CCRIS) tunggakan tidak melebihi dua bulan dalam tempoh 12 bulan.
Tiada rekod kredit buruk lain dalam tempoh 24 bulan yang lalu.

* Tertakluk kepada terma dan syarat
**Kadar faedah yang dikenakan adalah pada kadar asas pembiayaan/pinjaman oleh institusi kewangan
**Wajib memiliki deposit bersamaan 3 bulan ansuran bulanan yang telah ditetapkan oleh institusi kewangan pilihan.

Secara jelasnya, Skim Jaminan Kredit Perumahan yang diuruskan SJKP memberi sinar baharu buat golongan bergaji kecil atau rendah serta golongan yang tiada slip gaji, bekerja sendiri dan tiada pendapatan tetap.
Mereka yang bekerja dalam sektor ekonomi gig, peniaga kecil, peniaga online, pemandu e-hailing dan lain-lain pekerjaan boleh memohon membeli rumah pertama berharga sehingga RM400,000 dengan tempoh pembiayaan sehingga 35 tahun.
Lebih menarik, skim ini membenarkan pemohon bersama, serta pembiayaan dua generasi, di mana mereka boleh memohon untuk melanjutkan tempoh pembayaran balik.
Untuk maklumat lanjut mengenai program SJKP, sila layari https://www.sjkp.com.my.


Kes HFMD Kuala Lumpur, Putrajaya meningkat 14 kali ganda
Oleh SITI A'ISYAH SUKAIMI

23 Mei 2022, 4:05 pm
PUTRAJAYA – Kes jangkitan Tangan, Kaki dab Mulut (HFMD) di Kuala Lumpur dan Putrajaya menunjukkan peningkatan sebanyak 14 kali ganda pada Minggu Epidemiologi (ME) 20/2022 berbanding pada tahun lalu iaitu ME yang sama.
Pengarah Kesihatan Negeri, Jabatan Wilayah Persekutuan Kuala Lumpur & Putrajaya, Dr. Nor’ Aishah Abu Bakar berkata, sebanyak 6,197 kes HFMD direkodkan di Kuala Lumpur dan Putrajaya pada ME 20/2022 iaitu pada 21 Mei berbanding 403 kes pada ME sama tahun 2021.
“Manakala jumlah kes mingguan dilaporkan pada ME 20/22 adalah 1,163 kes berbanding 1,138 kes pada ME19/2022 iaitu terdapat peningkatan sebanyak 2.2 peratus.
“Sehingga ME 20/2022 sebanyak 408 wabak telah dilaporkan di Kuala Lumpur dan Putrajaya, berbanding ME sama pada tahun 2021 iaitu sebanyak 32 wabak, menunjukkan peningkatan sebanyak 13 kali kali ganda,” katanya dalam satu kenyataan hari ini.
Beliau berkata, kejadian kes HFMD dikategorikan sebagai wabak apabila berlaku dua atau lebih kes dalam tempoh inkubasi dan lokaliti yang sama.
Dr. Nor’ Aishah berkata, pihak jabatan sentiasa memantau kejadian penyakit HFMD di Kuala Lumpur dan Putrajaya khasnya serta mengambil tindakan kawalan dan pencegahan bagi mengelakkan transmisi jangkitan di dalam komuniti.

“Jabatan ini juga mengharapkankan sokongan masyarakat untuk sentiasa cakna berkenaan gejala HFMD dan sentiasa mengutamakan kebersihan diri dan persekitaran terutamanya mengamalkan kaedah mencuci tangan dengan betul.
“Orang ramai juga digalakkan untuk sentiasa melayari laman web Kementerian Kesihatan (KKM) di https://www.moh.gov.my bagi mendapatkan maklumat terkini kes HFMD,” katanya. – KOSMO! ONLINE


Jangan main gila! Caprice ajak lelaki kacau isterinya bersemuka
23 Mei 2022, 4:56 pm
PETALING JAYA – Penyanyi rap Daddcycap memberi amaran kepada seorang lelaki yang mengganggu isterinya, Fara Inalis menerusi kiriman mesej dalam WhatsApp.
Ujar Daddycap atau sebelum ini dikenali sebagai Caprice, tindakan lelaki itu sangat melampaui batas kerana mengganggu privasi dan keselamatan isterinya.
Justeru, dia memberi tempoh selama 24 jam (bermula semalam) kepada lelaki itu untuk mencarinya dan membuat permohonan maaf secara bersemuka dengannya.
“Saya tak kisah kalau benci saya. Tetapi kalau anda mula mengganggu isteri atau anak saya, hubungi dia pada pukul 9 malam atau hantar mesej dalam WhatsApp, itu dah dikira melampaui batas.
“Anda dah kacau kehidupan peribadi isteri saya. Sebab saya akan mula fikir soal keselamatan isteri dan anak. Jadi saya beri masa selama 24 jam untuk cari saya dan minta maaf secara berdepan,” katanya dalam sebuah video Instagram dimuat naik malam tadi.
Menerusi perkongsian tersebut, Caprice menunjukkan bukti berupa kiriman mesej yang dihantar lelaki terbabit kepada isterinya berbunyi “Elis, I like your selfie.” dan “Huh, comeynya.”

Ujar Caprice atau nama sebenarnya Ariz Ramli, 34, ini bukan kali pertama lelaki itu mengganggu Isterinya kerana sebelum ini dia pernah melakukan perbuatan tersebut.
Bagaimanapun, penyanyi dan juga aktivis kemanusiaan itu berkata, sebelum ini dia dan isterinya menganggap lelaki itu mungkin gila dan sekadar memberi amaran biasa agar menghentikan perbuatan tersebut.
Menerusi ruangan komen, Caprice berkata, lelaki terbabit mendapat maklumat peribadi Inalis menerusi beberapa laman web kerana isterinya sebelum ini menjual produk Coway dan nombor tersebut masih digunakan untuk urusan bisnes yang diusahakannya sekarang.
“Kali pertama dia mesej isteri saya, kami fikir mungkin dia ini gila. Jadi saya bagi dia amaran.
“Tapi tak, hari ini (semalam) dia hantar lagi mesej kepada isteri. Jadi kalian, jangan main gila terutama kalau melibatkan keluarga,” tegasnya yang turut mendedahkan nama, nombor telefon serta gambar pengacau isterinya.
Tindakan Caprice yang tegas melindungi keselamatan isterinya mendapat pujian netizen yang mengagumi sikap penyanyi itu memainkan peranan dan tanggungjawab dengan betul sebagai seorang lelaki serta suami.
Menerusi satu lagi hantaran berbeza, Caprice turut bertanyakan apakah hukuman dan tindakan sewajarnya yang harus diambil terhadap individu, khususnnya lelaki yang suka melakukan gangguan seksual terhadap isteri orang.
Terdahulu Caprice dan Inalis mendirikan rumah tangga pada pertengahan November 2021 lalu dalam sebuah majlis tertutup.
Sejak menikahi wanita tidak bertudung, Caprice juga sering diperli tidak pandai memimpin isteri untuk menjaga aurat dan aib suami dalam media sosial. – KOSMO! ONLINE


“Ertinya cuai, akhirnya yang kena saya” – Ahmad Zahid
Oleh NUZULSHAM SHAMSUDDIN

23 Mei 2022, 3:58 pm
KUALA LUMPUR – “Inilah saya sendiri tidak faham. Kenapa bayar lebih dan kadang-kadang bayar kurang (pembayaran kad kredit). Ertinya ini cuai. Akhirnya yang kena saya. Adakah ini satu keadilan?”.
Demikian keterangan bekas Timbalan Perdana Menteri, Datuk Seri Ahmad Zahid Hamidi dalam perbicaraan bela diri yang turut mempersoalkan mengapa beliau yang dituduh di mahkamah atas kesalahan pecah amanah dana Yayasan Akalbudi sedangkan perbuatan itu disebabkan oleh kecuaian bekas setiausaha eksekutifnya Mejar Mazlina Mazlan @ Ramly dalam membuat transaksi pembayaran kad kredit milik beliau.
Ahmad Zahid berkata demikian ketika menjawab soalan peguamnya, Datuk Ahmad Zaidi Zainal pada sesi pemeriksaan utama dalam prosiding hari ini.
Terdahulu peguam itu ketika itu menyoal anak Ahmad Zahid berhubung transaksi lebihan dan kekurangan pembayaran kad kredit Ahmad Zahid menggunakan duit yayasan, yang dibuat oleh Mazlina.
Transaksi itu adalah berhubung pembayaran lebihan kad kredit sebanyak RM18,578 yang mana Mazlina telah membuat pembayaran sebanyak RM 155,183 dari jumlah sebenar iaitu RM 136,604.
Sementara itu, Ahmad Zahid berkata lebihan dan kekurangan pembayaran kad kreditnya adalah disebabkan kecuaian yang diakui sendiri oleh Mazlina dalam mengendalikan perbelanjaaan kad kredit berkenaan.

Malah menurut beliau, Mazlina ketika memberikan keterangan menyatakan tidak tahu, tidak pasti, dan tidak ingat berhubung pengurusan bil kad kredit terbabit.
“Sebagai banker yang terlatih dan berpengalaman, sekiranya saya tahu Mazlina berkelakuan sebegini, saya tidak akan beri kebenaran dan akan menghentikan perbuatannya serta merta.
“Mazlina sendiri tidak pernah menyerahkan dan menunjukkan kepada saya sebarang penyata kad kredit bulanan dan cek dikeluarkan. Sekiranya penyata kad kredit bulanan dan cek itu diserahkan atau ditunjukkan kepada saya, saya tidak akan memberi kebenaran terhadap pembayaran itu,” katanya.
Perbicaraan bela diri di hadapan Hakim Datuk Collin Lawrence Sequerah bersambung lagi esok.- KOSMO! ONLINE


Kes HFMD di Kedah meningkat 89 peratus
Oleh NORLIDA AKMAR IDROS

23 Mei 2022, 5:00 pm
ALOR SETAR – Kedah mencatatkan sebanyak 790 kes baharu penyakit tangan, kaki dan mulut (HFMD) dengan 13 wabak dilaporkan di taska, tadika dan pra sekolah pada minggu epidemiologi (ME) ke-20 iaitu pada 15 hingga 21 Mei lalu.
Pengerusi Jawatankuasa Tetap Kesihatan negeri, Datuk Dr. Mohd. Hayati Othman berkata, jumlah kes baharu itu meningkat 371 kes atau 89 peratus berbanding minggu sebelumnya.
“Sebanyak 13 wabak baharu dilaporkan melibatkan sembilan taska serta masing-masing dua tadika dan pra sekolah.
“Sembilan daripada premis itu telah diarah tutup di bawah Akta Pencegahan dan Pengawalan Penyakit Berjangkit 1988 sementara empat lagi menutup operasi secara sukarela,” katanya dalam satu kenyataan di sini hari ini.
Kata beliau, semua kes yang dilaporkan menunjukkan gejala ringan dan diberikan rawatan pesakit luar.
“Tiada kes yang mengalami komplikasi teruk atau memerlukan rawatan intensif,” ujarnya. – KOSMO! ONLINE


Polis kesan pemandu Persona himpit motosikal
Oleh ISKANDAR SHAH MOHAMED

23 Mei 2022, 3:51 pm
KUALA SELANGOR – Polis sedang mengesan pemandu Proton Persona yang melarikan diri selepas tular menghimpit penunggang motosikal sehingga terjatuh di Kilometer 47.1 Jalan Klang-Teluk Intan di sini, hari ini.
Kejadian kira-kira pukul 9.30 pagi itu mengakibatkan lelaki berusia 21 tahun terbabas dan cedera di tangannya.
Ketua Polis Daerah Kuala Selangor, Superintendan Ramli Kasa berkata, ketika kejadian mangsa sedang menuju ke tempat kerjanya selepas keluar dari rumahnya di Kampung Ujong Permatang.
Kata beliau, setibanya di lokasi, sebuah kereta Proton Persona menukar lorong secara mengejut dan menghimpit motosikal mangsa.
“Akibat dihimpit, mangsa kemudian terpaksa menekan brek dan motosikalnya terbabas.
“Ia mengakibatkan mangsa terseliuh tangan kiri manakala motosikalnya mengalami kerosakan,” katanya ketika dihubungi hari ini.

Jelas Ramli, kes berkenaan disiasat mengikut Kaedah 6(2) LN 166/59. -KOSMO!ONLINE


Pelbagai program sempena 100 tahun koperasi di Selangor
Oleh ABDUL RAZAK IDRIS

23 Mei 2022, 4:10 pm
SHAH ALAM-Suruhanjaya Koperasi Malaysia (SKM) Selangor bakal mengadakan pelbagai program sempena sambutan Hari Koperasi Negara dan 100 tahun gerakan koperasi di negara ini.
Menurut Pengarah SKM Selangor, Rozdeen Mohd. Jaafar, sambutan tersebut akan diadakan pada 24 hingga 26 Jun di kawasan Parlimen Tanjong Karang.
“Objektif utama adalah untuk mengiktiraf sektor koperasi kepada pembangunan sosio-ekonomi negara, sebagai ejen penyatuan sosial dan masyarakat khususnya di Selangor,” katanya kepada pemberita pada sambutan Aidilfitri SKM Selangor di Seksyen 13, di sini hari ini.
Rozdeen berkata, majlis perasmian Hari Koperasi Negara dan 100 tahun gerakan koperasi bakal disempurnakan oleh Menteri Pembangunan Usahawan Dan Koperasi (KUSKOP), Tan Sri Noh Omar.
Tambahnya, antara pengisian program adalah aktiviti jualan koperasi dan usahawan serta penyampaian anugerah koperasi terbaik negeri dengan sasaran seramai 15,000 orang pengunjung.
“Turut diadakan ialah penyampaian bantuan pembangunan dan pembiayaan SKM, acara keceriaan, forum perdana dan sukan koperasi,” katanya. – KOSMO! ONLINE


PTPTN terima RM1.9 bilion bayaran balik
Oleh HARRITH HISHAM

23 Mei 2022, 4:58 pm
PETALING JAYA – Sebanyak RM1.9 bilion bayaran balik telah diterima oleh Perbadanan Tabung Pendidikan Tinggi Nasional (PTPTN) bagi tempoh enam bulan bermula 1 November 2021 sehingga 30 April 2022.
Ketua Eksekutif PTPTN, Ahmad Dasuki Abdul Majid berkata, dalam tempoh tersebut, seramai 443,722 peminjam telah menikmati insentif diskaun berjumlah RM206.89 juta.
“Saya ingin mengucapkan terima kasih kepada para peminjam PTPTN yang telah membuat bayaran balik dan menikmati diskaun yang disediakan.
“Ini membuktikan sokongan peminjam terhadap usaha kerajaan dan PTPTN dalam melestarikan dana pembiayaan pendidikan untuk masa depan generasi akan datang dengan melaksanakan tanggungjawab membayar balik pinjaman mereka,” katanya dalam kenyataan hari ini.
Ahmad Dasuki berkata, PTPTN juga berharap agar kerjasama dan sokongan daripada semua peminjam untuk membuat bayaran balik dikekalkan bagi memastikan PTPTN dapat meneruskan pinjaman pendidikan kepada generasi akan datang.
“Ini untuk memastikan tiada pelajar yang gagal memasuki Institusi Pengajian Tinggi (IPT) disebabkan masalah kewangan. Terima kasih juga kepada pihak Kerajaan yang sentiasa prihatin dan mengambil berat terhadap kebajikan peminjam PTPTN,” ujarnya.

Tambahnya, PTPTN juga komited untuk memastikan penyampaian perkhidmatan yang terbaik dapat diberikan kepada para peminjam.
“Kini, bayaran balik pinjaman dapat dilaksanakan dengan lebih mudah, cepat dan selamat melalui aplikasi myPTPTN yang boleh dimuat turun di telefon mudah alih melalui platform pengedaran digital seperti ‘App Store’ bagi pengguna iOS, ‘Play Store’ (Android) dan ‘Huawei AppGallery’ (Huawei).
“Untuk sebarang pertanyaan, orang ramai boleh melayari portal rasmi di www.ptptn.gov.my atau menghubungi PTPTN melalui Careline 03 – 2193 3000 termasuk media Sosial Rasmi PTPTN,” jelasnya.
Terdahulu, kerajaan bersetuju memberikan insentif diskaun bayaran balik kepada peminjam PTPTN bagi tempoh enam bulan melalui pembentangan Bajet 2022. – KOSMO! ONLINE


Belon udara panas terbabas atas kereta, hampir rempuh rumah
Oleh KOSMO!

23 Mei 2022, 5:00 pm
LONDON – Sebuah belon udara panas dilaporkan mendarat secara mengejut dan hampir merempuh beberapa buah rumah di Britain, lapor akhbar Mirror UK, semalam.
Penduduk tempatan menyaksikan kejadian mendebarkan itu apabila belon udara panas tersebut dilihat terbang amat rendah dan tidak stabil.
Seorang saksi melihat belon itu melambung ke atas sebuah kereta model BMW M5 sebelum mendarat di tempat letak kereta di Taunton, bandar Somerset.
Seorang penduduk tempatan, Nicki Witherden berjaya merakam kejadian yang berlaku kira-kira pukul 9.20 malam (waktu tempatan) itu, Khamis lalu.
“Saya tertidur ketika pasangan mengejutkan saya sambil berkata bahawa sesuatu telah berlaku. Jadi, saya terus bangun dan ketika menjenguk ke luar balkoni, saya dapat melihat sebuah belon udara panas bersaiz besar.
“Ramai orang berkumpul untuk melihatnya dengan penggera kecemasan dibunyikan. Tiada sesiapa didapati cedera,” kata Witherden.

Pengendali belon udara dan beberapa penduduk berhampiran kemudian bekerjasama untuk mengalihkan belon itu lantas membungkusnya.
“Pengendali belon udara telah membawa kami turun dengan selamat,” kata seorang individu yang berada di atas belon itu di media sosial. – Agensi


Pengurusan jenazah perlu disegerakan jika tiada keraguan
Oleh HARRITH HISHAM

23 Mei 2022, 3:28 pm
PETALING JAYA – Pengurusan jenazah sepertimana yang disarankan dalam Islam perlu disegerakan sebaik kematian sesorang itu dipastikan.
Mufti Pulau Pinang, Datuk Seri Dr. Wan Salim Wan Mohd. Noor berkata, perkara itu telah diriwayatkan menerusi sebuah hadis melainkan terdapat keraguan tetang kematian tersebut.
“Menurut sebuah hadis yang diriwayatkan oleh Abu Hurairah r.a. bahawa Nabi Muhammad s.a.w. mengarahkan supaya pengurusan jenazah perlu disegerakan sebaik kematian seseorang itu dipastikan.
“Maka bersepakat ahli-ahli fiqah tentang perkara ini kecuali ada keraguan tentang kematiannya atau tujuan bedah siasat dalam kes-kes tertentu seperti pembunuhan, kemalangan dan sebagainya,” katanya kepada Kosmo! hari ini.
Jelasnya lagi, melewatkan pengurusan jenazah lebih sehari dengan alasan menunggu kehadiran ahli keluarga atau adik beradik yang jauh seperti berada di luar negara juga tidak disarankan.
“Jika mereka sampai setelah jenazah dikebumikan maka mereka boleh bersolat di atas kuburnya.

“Selain itu, jika seseorang itu meninggal dunia pada pagi Jumaat, urusannya akan dibawa selepas solat Jumaat supaya ramai orang bersolat ke atas jenazah berkenaan,” ujarnya.
Terdahulu, Kosmo! melaporkan seorang individu mempersoalkan tindakan pemandu van jenazah yang menggunakan lampu kecemasan ketika berada dalam kesesakan lalu lintas. – KOSMO! ONLINE


Bayi termakan racun semakin sembuh
Oleh NUR SYAZWANA MANSOR

23 Mei 2022, 3:08 pm
ALOR SETAR – Seorang ibu bersyukur apabila bayi perempuannya berusia setahun yang kritikal akibat termakan racun ketika pulang beraya di rumah neneknya di Taman PKNK di sini pada 11 Mei lalu semakin sembuh.
Menurut Nur Hidayah Azman, 28, anaknya, Ku Nur Khayla Ku Muhammad Shukri yang sebelum ini dirawat dan ditidurkan di Unit Rawatan Rapi Pediatrik (PICU) Hospital Sultanah Bahiyah (HSB) di sini sudah dibenarkan pulang ke rumah pada semalam.
“Saya bersyukur anak semakin sembuh dan semua racun di dalam badannya berjaya dibuang.
“Alhamdulillah, tiada sebarang kerosakan pada organ dalaman pada tubuh anak disebabkan racun tersebut,” katanya di sini hari ini.
Katanya, pergerakan yang melibatkan otot-otot badan Ku Nur Khayla bagaimanapun menjadi lemah mungkin akibat anaknya ditidurkan dalam tempoh yang agak lama. – KOSMO! ONLINE


Identiti mayat dua pendaki dikenal pasti
Oleh ASLIZA MUSA

23 Mei 2022, 3:14 pm
IPOH – Identiti dua pendaki wanita yang dihanyutkan kepala air di kawasan Hutan Simpan Gunung Suku, Jalan Simpang Pulai-Cameron Highlands di sini minggu lalu sudah dikenal pasti.
Ketua Polis Perak, Datuk Mior Faridalathrash Wahid berkata, anggota tubuh manusia yang dijumpai pada 16 Mei lalu milik See Su Yen, 32, manakala mayat Ng Yee Chew, 46, pula dijumpai pada Sabtu.
Katanya, mayat kedua-dua mangsa akan menjalani proses bedah siasat di Jabatan Forensik Hospital Raja Permaisuri Bainun (HRPB) hari ini.
“Bedah siasat ke atas kedua-dua mangsa bagi mengenal pasti punca kematian,” katanya ketika ditemui pada Program Derma Darah sempena Peringatan Hari Polis Ke-215 Kontinjen Perak di Pangkalan Latihan Pasukan Gerakan Udara (PLPGU) di sini hari ini.
Media sebelum ini melaporkan, pasukan penyelamat yang melakukan operasi pencarian telah menemukan beberapa anggota tubuh manusia dan badan dipercayai milik pendaki yang dilaporkan hilang selepas dihanyutkan kepala air di Hutan Simpan Gunung Siku.- KOSMO! ONLINE


Hujan lebat di Pahang, Selangor dan KL
Oleh HARRITH HISHAM

23 Mei 2022, 3:46 pm
PETALING JAYA – Ribut petir dan hujan lebat diramalkan berlaku melibatkan beberapa kawasan di Pahang, Selangor dan Kuala Lumpur pada petang ini.
Jabatan Meteorologi (MetMalaysia) dalam kenyataan berkata, cuaca buruk itu dijangka berlarutan sehingga pukul 6 petang nanti.
“Ia melibatkan beberapa kawasan di Pahang iaitu Raub dan Bentong manakala di Selangor pula membabitkan Gombak dan Hulu Langat.
“Selain itu, keadaan sama turut diramalkan berlaku melibatkan keseluruhan kawasan di Kuala Lumpur,” katanya.
Tambah MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya. – KOSMO! ONLINE


Permulaan sempurna Malaysia belasah Oman 7-0
Oleh MUHAMMAD ZUHAILY BADLISHAH

23 Mei 2022, 3:05 pm
PETALING JAYA – Skuad hoki lelaki negara tidak berdepan masalah untuk membuka kempen Piala Asia 2022 dengan langkah kemenangan selepas membelasah Oman 7-0 di Stadium Gelora Bung Karno, Jakarta, Indonesia sebentar tadi.
Ia adalah permulaan sempurna ditunjukkan Malaysian Tigers selepas lama tidak beraksi dalam kejohanan antarabangsa sejak penularan Covid-19 pada Mac 2020.
Bagaimanapun, ia sama sekali tidak memperlihatkan kekurangan daripada aspek permainan, sebaliknya para pemain berjaya mendominasi keseluruhan perlawanan dengan menghasilkan tujuh gol.
Pakar flick, Muhammad Razie Abd. Rahim dinobatkan sebagai pemain terbaik selepas meledak hatrik menerusi dua pukulan sudut penalti pada minit keenam dan 13 dan satu penalti stroke (m-19).
Empat lagi gol skuad bimbingan Arul Selvaraj itu diperoleh menerusi Faizal Saari pada minit ke-23, Muhammad Shahril Saabah (m-34), Faiz Helmi Jali (m-40) dan Mohamad Ashran Hamsani (m-48).
Bekas kapten Malaysia, Mohamad Sukri Abdul Mutalib menyifatkan kemenangan itu amat penting buat para pemain sebelum mereka bertemu Korea Selatan dalam aksi kedua Kumpulan B esok.

“Kebiasaannya aksi pertama akan sedikit gugup tetapi permulaan yang menarik ditunjukkan oleh para pemain. Kemenangan ini dapat meningkatkan motivasi bertemu Korea Selatan esok,” katanya.
Kemenangan itu juga secara tidak langsung menyaksikan skuad negara berada pada landasan tepat untuk mara ke peringkat ‘Super Four’ sebagai dua pasukan terbaik daripada Kumpulan B. – KOSMO! ONLINE


Penduduk tidak akan pindah selagi tiada arahan
23 Mei 2022, 3:03 pm
KUALA LUMPUR – Pemilik kediaman yang terjejas ekoran mendapan tanah di Lorong Selangat, Taman Pertama dekat sini tidak akan berpindah selagi arahan berpindah tidak dikeluarkan pihak berkuasa.
Salah seorang penduduk, Beh Yang Kheng, 70, berkata, setakat ini tiada sebarang arahan berpindah dikeluarkan pihak berkuasa.
“Selagi tiada arahan berpindah, saya dan keluarga akan terus tinggal di sini selagi mana rumah ini selamat diduduki.
“Namun begitu, jauh di sudut hati memang rasa takut dan risau jika terjadi apa-apa, lebih-lebih lagi semasa hujan lebat. Bimbang jika aliran air yang mengalir bawah tanah boleh menyebabkan mendapan teruk berlaku,” ujarnya ketika ditemui Kosmo! di lokasi kejadian hari ini.
Seorang lagi penduduk yang mahu dikenali Ng, 67, mendakwa, kejadian mendapan menyebabkan beberapa kediaman penduduk mengalami rekahan dan retak.
“Rumah saya pun ada sedikit retak namun tidak seteruk rumah jiran yang terletak bersebelahan dengan projek pembinaan kondominium itu.

“Kejadian ini bukan baru berlaku tetapi sudah lama sejak Oktober tahun lalu dipercayai selepas kerja-kerja memasang cerucuk dijalankan pihak pemaju kondominium bersebelahan kediaman penduduk di sini,” katanya.
Ujarnya lagi, setakat ini pihak pemaju memberikan kerjasama yang baik dan penduduk sentiasa berkomunikasi dengan mereka dalam mencari jalan penyelesaian.
Terdahulu dalam kejadian semalam, sebuah rumah teres dua tingkat di Lorong Selangat, Taman Pertama, di sini roboh ekoran kejadian tanah runtuh sekitar pukul 2 pagi.
Jurucakap Pusat Gerakan Operasi Jabatan Bomba dan Penyelamat Malaysia (JBPM) Kuala Lumpur berkata, ketika kejadian penghuni rumah teres berkenaan berjaya keluar menyelamatkan diri.
“Ekoran kejadian itu, penghuni di dua unit rumah berhampiran dengan kediaman berkenaan diarahkan berpindah dan pihak polis juga sudah memasang sawar-sawar di lokasi terbabit. Tiada mangsa dilaporkan cedera,” ujarnya. – KOSMO! ONLINE


Beratur 5 jam untuk dapatkan nombor giliran
Oleh KHAIRUL MOHD. ALI

23 Mei 2022, 3:37 pm
JOHOR BAHRU – Orang ramai meluahkan kekecewaan mereka terhadap mutu perkhidmatan Jabatan Imigresen kerana terpaksa beratur sehingga hampir lima jam hanya semata-mata untuk mendapatkan nombor giliran bagi urusan pengambilan pasport.
Nur Hazwan Sharifulazman, 37, memberitahu, dia mula beratur di Kompleks Kementerian Dalam Negeri (KDN) di Setia Tropika seawal pukul 7.50 pagi, sebelum diberi nombor giliran bernombor 270.
Menurut beliau, pegawai yang memberikan nombor berkenaan memaklumkan itu adalah nombor giliran kehadiran manakala mereka masih perlu beratur untuk mendapatkan nombor giliran bagi melakukan urusan di kaunter.
“Saya sangka jika tiba sebelum pukul 8 pagi, mungkin tidak terlalu ramai orang tetapi sangkaan saya meleset, rupanya saya individu ke 270 yang hadir, saya tidak tahu mereka yang lebih awal ini hadir daripada pukul berapa.
“Ini sudah hampir pukul 12, saya masih beratur bagi mendapatkan nombor di kaunter, saya hanya mahu melaksanakan urusan pengambilan pasport setelah membuat pembaharuan secara atas talian tiga minggu lalu.
“Saya dimaklumkan akan diberitahu apabila pasport sudah siap untuk diambil menerusi emel, tetapi sehingga kini tiada sebarang maklum balas jadi saya terus ke sini untuk mendapatkan perkembangan,” katanya ketika ditemui pemberita di Kompleks KDN Setia Tropika, di sini hari ini.

Tambah Nur Hazwan yang sudah bekerja di Singapura sejak enam tahun lalu itu, pihaknya berharap Jabatan Imigresen dapat mempertingkatkan mutu perkhidmatan mereka kerana majoriti rakyat yang berurusan di sini turut perlu membawa anak-anak mereka.
Semalam, Menteri Besar, Datuk Onn Hafiz Ghazi dalam satu kenyataan memberitahu pihaknya ambil maklum perkembangan semasa yang dihadapi rakyat Johor yang ingin memohon atau memperbaharui pasport mereka.-KOSMO! ONLINE


Lelaki tempatan, bot penumpang langgar syarat lesen ditahan
Oleh NOOR HASLIZA NUSI

23 Mei 2022, 3:11 pm
GEORGE TOWN – Maritim Malaysia (APMM) menahan sebuah bot penumpang yang dipandu seorang nakhoda di kedudukan 0.5 batu nautika timur Pangkalan Weld di sini semalam.
Lelaki tempatan berusia 25 tahun itu ditahan ketika dipercayai dalam perjalanan mengambil penumpang di sebuah kapal tangki yang berlabuh di perairan Pelabuhan Pulau Pinang kira-kira pukul 1.20 tengah hari.
Pengarah Maritim negeri, Kepten Maritim Abd Razak Mohamed berkata, pemeriksaan mendapati nama nakhoda bot bernombor pendaftaran PPP 02307-P itu tidak terdapat di dalam buku lesen yang dikeluarkan.
Menurutnya, lelaki terbabit disyaki telah melakukan kesalahan Ordinan Perkapalan Saudagar 1952 iaitu gagal memaklumkan pertukaran nakhoda kepada pihak berkuasa.
“Bot serta nakhoda ditahan dan kemudiannya dibawa ke Jeti Polis Marin Batu Uban untuk diserahkan kepada pegawai penyiasat Maritim Malaysia bagi siasatan lanjut,” katanya dalam satu kenyataan di sini hari ini.
Justeri beliau menasihatkan pengusaha-pengusaha bot penumpang supaya mematuhi undang-undang yang telah dikeluarkan bagi mengelakkan sebarang kejadian yang tidak diingini berlaku. – KOSMO! ONLINE


Pukul Padang Jawa: Mangsa baru selesai rawatan dialisis ketika kejadian
Oleh NUR HUDA MUSA

23 Mei 2022, 3:23 pm
PETALING JAYA – Lelaki warga emas yang dipukul oleh seorang pemuda di sebuah persimpangan di Padang Jawa, Shah Alam petang semalam dalam perjalanan pulang daripada sebuah hospital selepas menjalani rawatan dialisis.
Menerusi perkongsian anak mangsa yang dikenali Muhammad Azzali Zainoldin, ketika kejadian mangsa sedang memandu ditemani isteri dan seorang cucu berusia tiga tahun setengah.
Jelasnya, kejadian berlaku apabila bapanya yang sedang memandu sedia untuk membelok keretanya ke arah sebelah kanan untuk naik ke jambatan.
Kata Muhammad Azzali, tanpa disedari datang sebuah motosikal dengan laju telah memotong kereta bapanya bukan untuk ke kanan menaiki jambatan, tetapi penunggang itu memotong untuk terus ke Jalan Mat Raji.
“Disebabkan itu , suspek merasa tidak selamat dan terus memaki ayah saya dengan jeritan yang kuat. Sebagai seorang yang tua dan berumur, ayah saya rasa bersalah dan dia keluar dari kereta untuk melihat apa yang terjadi kerana risau jika ada pelanggaran dan cedera pada suspek.
“Tiada sedikit pun pelanggaran berlaku dan kerana tidak puas hati serta melihat ayah keluar dari kereta ,suspek ‘uturn’ dan kembali ke kereta ayah. Dia terus melulu ke arah ayah dan terus terajang ayah,” tulisnya di laman Facebook.

Muhammad Azzali berkata, ayahnya tidak melawan kerana faktor umur dan baru selesai dialisis.
Pada masa sama katanya, suspek ‘naik’ di atas badan bapanya dan tidak henti-henti menumbuk muka dan sambung memijak badan lelaki warga emas itu.
“Ayah tidak melawan kerana dia tiada daya upaya dan sewaktu dipukul ayah sedang melindungi lengan kirinya dan pinggangnya dari tercedera. Ini kerana risau ‘tapak’ dialisisnya pecah atau putus.
“Emak dan anak saudara berusia tiga tahun setengah yang berada di dalam kereta hanya mampu melihat seorang suami dan atuknya dipukul,”katanya.
Mengulas lanjut Muhammad Azzali memaklumkan, selepas kedua-dua mereka selesai membut laporan polis, bapanya telah pun dibawa ke Hospital Shah Alam, namun dibenarkan pulang kira-kira pukul 10.30 malam tadi.
“Badannya masih lemah dan dia mengadu masih sakit di rusuk kiri,”ujarnya.-KOSMO! ONLINE


Jokowi sasar harga minyak masak turun dua minggu lagi
Oleh KOSMO!

23 Mei 2022, 3:00 pm
JAKARTA – Presiden Indonesia, Joko Widodo (Jokowi) meramalkan harga minyak masak pukal di negara itu bakal turun kepada 14,000 rupiah (RM4.19) seliter dalam tempoh satu ke dua minggu akan datang, lapor program berita Liputan 6 kelmarin.
Beliau turut berikrar untuk berusaha dalam memastikan isu harga minyak masak di Indonesia dapat diselesaikan dalam masa yang singkat.
“Dalam seminggu dua ini, Insya Allah harga minyak masak pukal akan menjadi 14,000 rupiah (RM4.19) seliter,” kata beliau.
Jokowi memaklumkan bahawa beliau telah menggesa pengeluar minyak masak utama negara itu supaya harga di pasaran menjadi murah.
“Saya telah menggesa banyak pengeluar utama demi kepentingan masyarakat. Saya sebenarnya tidak selesa menekan mekanisme pasaran tetapi ini adalah sesuatu yang mesti dilakukan,” jelas Jokowi.
Tambah Jokowi, beliau sudah melakukan tinjauan di Pasar Muntilan, Mangelang, Jawa Tengah, dan mendapati bahawa harga minyak masak adalah 14n500 (RM4.34) seliter.

Beliau berharap agar harga minyak di semua pasaran akan mendatar dalam masa terdekat.
“Saya telah menyemak harga bagi seliter minyak masak di Pasar Muntilan tadi, iaitu 14,500 rupiah (RM4.34).
“Esok saya mahu tinjau di pasar lain agar dalam tempoh dua minggu ini harga di pasaran akan kekal sekitar itu,” tambahnya lagi. – Agensi


Maudy Ayunda diam-diam nikahi jejaka berdarah Korea
Oleh MOHAMMAD SHAHEMY AZMI

23 Mei 2022, 2:29 pm
JAKARTA – Pelakon dan juga penyanyi popular Maudy Ayunda mengejutkan dunia hiburan Indonesia dan serantau selepas melangsungkan perkahwinan dalam sebuah majlis sederhana di kediamannya di Jakarta, semalam.
Difahamkan, pelantun lagu Cinta Datang Terlambat itu telah berkahwin bersama seorang jejaka berdarah Korea bernama Jesse Jiseok Choi.
Biarpun majlis pernikahan Maudy mengejutkan ramai peminatnya, bagaimanapun khabar gembira itu disambut baik apabila wanita yang dikenali dengan gelaran ‘beauty with brain’ itu akhirnya menamatkan zaman solo pada usia 27 tahun.
Berita tentang pernikahan Maudy menjadi buah mulut ramai selepas dia berkongsi beberapa foto suasana majlis perkahwinan dalam Instagram miliknya.
Kad undangan majlis pernikahan Maudy bersama Jesse turut tular dalam media sosial apabila dikongsi sendiri pengarah dan juga produser terknal, Mira Lesmana, sekali gus menguatkan lagi andaian bahawa wanita itu telah pun sah bergelar seorang isteri.
“Semoga selamat untuk Maudy dan Jesse. Kalian adalah pasangan yang sama cantik dan serasi. Aku menangis di hari bahagia kamu berdua,” tulis Mira.

Dalam Instagram, bintang filem Habibie & Ainun itu turut berkongsi penampilannya berbusana pengantin rona putih dan dilengkapi selendang panjang menutupi sanggulnya.
Maudy sebelum ini pernah memberitahu media bahawa dia tidak begitu selesa untuk berkongsi perihal peribadinya untuk tatapan umum.
Bahkan wanita itu juga tidak pernah mendedahkan ada mana-mana lelaki yang menjadi kekasihnya selama ini sehinggalah kedua-duanya selamat bergelar suami isteri, semalam.
Difahamkan, Jesse dibesarkan di Amerika Syarikat (AS) dan telah menetap lama di Indonesia. Kedua-duanya berkenalan ketika sama-sama melanjutkan pengajian di Universiti Standford, AS sejak beberapa tahun lalu. – KOSMO! ONLINE


Polis nafi salah guna kuasa ketika tahan orang awam
Oleh NOR AZIAH MAT NOH

23 Mei 2022, 2:43 pm
KUALA LUMPUR – Polis menafikan dakwaan anggotanya menyalahguna kuasa ketika menahan orang awam di sebuah gerai
makan sekitar Jalan Cheras Utama, di sini pada petang kelmarin.
Ketua Polis Daerah Cheras, Asisten Komisioner Muhammad Idzam Jaafar berkata, pihaknya terkesan satu hantaran tular di aplikasi Twitter yang dimuat naik seorang pemilik akaun mendakwa anggota polis menyalahgunakan kuasa.
“Hasil semakan mendapati anggota Balai Polis Cheras terbabit sedang menjalankan tugas rondaan cegah jenayah mengesan seorang lelaki disyaki membeli nombor ekor haram dalam talian menggunakan aplikasi WhatsApp pada pukul 2.30 petang.
“Ketika polis mahu memeriksa telefon bimbit secara terperinci, individu tersebut tidak memberikan kerjasama dan beredar dari kedai makan itu dengan menaiki kereta ke rumah saudaranya,” katanya dalam kenyataan di sini hari ini.

Mengulas lanjut, anggota polis terbabit telah memaklumkan dan meminta bantuan Ketua Balai Polis Cheras.
Jelasnya, pegawai polis yang hadir ke rumah lelaki tersebut telah menerangkan tujuan dan membawa individu berkenaan ke Balai Polis Cheras untuk siasatan lanjut.

“Hasil pemeriksaan ke atas telefon bimbit individu tersebut mendapati aplikasi WhatsApp telah dibuang menyebabkan bukti berkaitan pembelian nombor ekor haram online tidak dapat diperolehi.
“Setelah selesai proses dokumentasi, individu tersebut telah dibebaskan tanpa syarat dan satu laporan polis telah dibuat berhubung kejadian ini,” jelasnya.
Muhammad Idzam berkata, polis menasihatkan orang ramai supaya tidak membuat sebarang spekulasi, andaian atau pendapat yang boleh menimbulkan kekeliruan, kegusaran dan ketenteraman awam.
Katanya, orang awam yang mempunyai sebarang maklumat berhubung kejadian diminta menghubungi Hotline Polis Cheras di talian 03-9284 5050/ 5051, Hotline Polis Kuala Lumpur di talian 03-2115 9999 atau mana-mana balai polis yang berdekatan. – KOSMO! ONLINE


Lawatan kerja rasmi PM ke Jepun bermula hari ini
Oleh LUQMAN RIDHWAN MOHAMED NOR

23 Mei 2022, 2:47 pm
PUTRAJAYA – Perdana Menteri, Datuk Seri Ismail Sabri Yaakob mengadakan Lawatan Kerja Rasmi ke Jepun bermula hari ini sehingga 28 Mei hadapan.
Kementerian Luar Negeri dalam satu kenyataan berkata, Ismail Sabri dijadualkan bertemu dengan rakan sejawatnya di Jepun, Fumio Kishida ketika lawatan rasmi tersebut.
“Ini merupakan pertemuan bersemuka pertama antara kedua-dua pemimpin sejak menyandang jawatan pada 2021,” katanya hari ini.
Antara yang mengiringi Ismail Sabri ke Jepun termasuklah Menteri Luar Negeri, Datuk Seri Saifuddin Abdullah; Menteri Kanan Perdagangan Antarabangsa dan Industri, Datuk Seri Mohamed Azmin Ali dan Menteri Sumber Manusia, Datuk Seri M. Saravanan.
Menurut Wisma Putra, pertemuan itu akan memberi peluang kepada kedua-dua pihak membincangkan inisiatif dalam memperkukuh hubungan antara Malaysia-Jepun yang telah lama terjalin serta kerjasama dalam pelbagai bidang.
Katanya, antara perkara-perkara utama yang akan dibincangkan termasuk memperingati Ulang Tahun ke-40 Dasar Pandang ke Timur (DPT), pengukuhan hubungan antara rakyat, dan kerjasama pasca Covid-19.

“Kedua-dua pemimpin juga akan bertukar-tukar pandangan mengenai kepentingan ketenteraman antarabangsa dan kestabilan serantau.
“Malaysia dan Jepun akan memuktamadkan Memorandum Kerjasama dalam tiga bidang melibatkan industri pesawat, pekerja mahir serta belia dan sukan,” katanya.
Pada masa sama, menurut kementerian, Perdana Menteri juga dijadualkan bertemu dengan wakil-wakil komuniti perniagaan di Tokyo.
“Selain itu, beliau juga akan turut meraikan Sambutan Hari Raya Keluarga Malaysia bersama diaspora rakyat Malaysia di Jepun. Perdana Menteri juga akan menghadiri Persidangan Antarabangsa ke-27 mengenai Masa Depan Asia di atas jemputan daripada Nikkei Inc.
“Persidangan ini merupakan perhimpunan tahunan pemimpin-pemimpin politik, ekonomi dan industri dari rantau Asia Pasifik. Perdana Menteri akan menyampaikan ucaptama dengan tema ‘Redefining Asia’s role in a divided world’,” katanya. – KOSMO! ONLINE


Berbaki 3 hari, ‘bakal isteri’ keluar dengan lelaki lain
Oleh KOSMO!

23 Mei 2022, 2:57 pm
PETALING JAYA – Hanya berbaki tiga hari sahaja lagi sebelum bergelar suami isteri, seorang lelaki kecewa apabila melihat kekasihnya itu keluar bersama seorang lelaki lain tanpa pengetahuannya.
Menerusi perkongsian rakaman yang dimuat naik Amerries, wanita tersebut dilihat keluar makan bersama lelaki lain dan kekasihnya itu hanya mampu melihat kemesraan mereka berdua dari jauh dengan rasa tidak puas hati dan sedih.
“Hanya tinggal tiga hari lagi nak nikah, calon isteri boleh keluar dengan lelaki lain,” tulisnya.
Video tersebut kini telah meraih lebih sejuta tontonan di media sosial dan pelbagai reaksi turut ditinggalkan oleh orang ramai.
“Bersyukur pada Allah kerana Allah tunjuk perangai sebenar calon isteri anda sebelum akad nikah, semoga dapat jodoh yang lebih baik,” ujar seorang pengguna.
“Benda macam ini selalu terjadi, lagi dekat hari nikah, lagi macam-macam ujian dan dugaan, aku sendiri pernah rasa, kekasih aku balik semula dengan bekas tunang dia dulu, sedangkan kami dah hampir 90 peratus persiapan kahwin,” luah pengguna lain. – KOSMO! ONLINE


Suami terkejut bayar bil hospital isteri 4 hari hanya RM17.
Oleh NURUL AIN NATASHA MAZLAN

23 Mei 2022, 1:22 pm
PETALING JAYA – Seorang suami terkejut apabila dia perlu membayar RM17 sahaja bagi kos perubatan isterinya yang sakit selama empat hari di sebuah hospital kerajaan.
Katanya, dia menyangka kos yang perlu dibayar pastinya mahal dan telah menyediakan RM400 untuk membayar bil rawatan itu.
Bagaimanapun, individu tersebut tidak menjangkakan caj perubatan yang dikenakan oleh hospital tersebut adalah jauh lebih murah berbanding sangkaan.
“Serius lah? Empat hari, tiga malam kot.” tulisnya di Twitter.
Menurutnya, sebelum ini dia juga pernah menggunakan perkhidmatan perubatan di klinik kerajaan dan hanya dikenakan RM1 untuk setiap rawatan yang menyeluruh dan pelbagai.
Amirul bersyukur kadar kos perubatan di Malaysia lebih murah berbanding negara lain meskipun perlu menunggu lama, namun ia tetap berbaloi.

Dalam pada itu, orang ramai turut berkongsi pandangan yang sama di ruangan komen.
“Samalah bang, isteri saya bersalin secara pembedahan ‘caesarean’ hanya perlu bayar RM200,” komen Rostam Mohd Zairi.
“Sistem kesihatan kita agak bagus. Cuma sesetengah hospital agak sesak dan kekurangan fasiliti,” komen pengguna lain.
“Itu pun ada yang suka membandingkan Malaysia dengan negara lain. Kos rawatan di hospital kerajaan memang termurah berbanding negara-negara lain,” ujar Mohd Rizal Abdullah. – KOSMO! ONLINE


Pembantu hospital positif dadah ditahan kes samun
Oleh ABDUL RASHID ABDUL RAHMAN

23 Mei 2022, 1:29 pm
KUANTAN – Seorang pembantu hospital yang turut positif dadah jenis syabu ditahan kerana disyaki terlibat dalam kes samun melibatkan sebuah rumah di Taman Bandar Putri, Sungai Soi di Kuantan pada pertengahan Mei lalu.
Difahamkan suspek yang turut mencuri pakaian wanita termasuk pakaian dalam menjadikan anak tudung sebagai topeng muka ketika melakukan samun.
Ketua Polis Daerah Kuantan, Asisten Komisioner Wan Mohd. Zahari Wan Busu berkata, suspek yang berusia 30-an ditahan dalam satu serbuan di kediaman suspek di Sungai Soi di sini pada pukul 11.40 malam kelmarin.
“Dalam serbuan itu pihak polis turut merampas tiga telefon bimbit pelbagai jenama, dua beg tangan wanita berjenama, beberapa dokumen pengenalan diri mangsa, 14 pakaian dalam wanita, 15 helai baju dan seluar wanita, satu anak tudung, tiga helai tudung, sepasang telekung wanita dan dua helai baju.
“Dengan penahanan lelaki berkenaan pihak polis daerah Kuantan berjaya menyelesaikan satu kes samun yang dilaporkan berlaku di daerah ini,”katanya di sini hari ini.
Menurutnya suspek ditahan reman sehingga 27 Mei ini siasatan dilakukan mengikut Seksyen 392 Kanun Keseksaan.

Katanya, berdasarkan ujian air kencing mendapati suspek positif dadah jenis syabu.
“Modus operandi dalam kes ini ialah suspek melakukan jenayah samun secara bersendirian dengan cara memecah masuk ke dalam rumah dan menutup mulut mangsa menggunakan pita pelekat sebelum melakukan samun,”ujarnya. – KOSMO! ONLINE


Bukan ‘baby bump’ tapi buncit – Anis Sofea
Oleh HANISAH SELAMAT

23 Mei 2022, 1:39 pm
PETALING JAYA – Susulan didakwa memperlihatkan ‘baby bump’ semasa percutian bersama di Turki, Anis Sofea yang juga isteri Haqiem Rusli tampil memperbetulkan keadaan, menafikan kehamilannya seperti diperkatakan ramai.
Kata personaliti media sosial tersebut, faktor menikmati makanan enak namun kurang bersenam menyebabkan berat badannya bertambah sebanyak sembilan kilogram (kg) hingga kelihatan buncit.
“Ini bukan kandungan tetapi buncit. Doakan saja yang baik-baik supaya kami dapat bayi. Kalau ada berita gembira, saya akan kongsikan.
“Semua orang ingat saya mengandung sebab mereka nampak lemak saya. Anda semua tak sabar ke nak tengok ‘our junior’?
“Sabar ye. Kalau ada (mengandung) saya akan bagi tahu semua terutama dekat Qiemilio (kelab peminat Haqiem),” katanya menerusi perkongsian dalam Insta Story, semalam.
Dalam video secara langsung berkenaan, Haqiem dilihat turut berada di sisi Anis atau nama sebenar Wan Anis Sofea Wan Zamzuri, 20.

Nama Anis kembali menjadi sebutan ramai selepas ramai pengikut laman sosialnya menyedari dalam satu gambar di Instagram jelas kelihatan bentuk perut wanita berkenaan seakan-akan ‘baby bump’.
Perkongsian foto ketika pasangan terbabit bercuti bulan madu di Turki dibanjiri komen peminat yang rata-rata gembira jika wanita tersebut sememangnya sedang hamil anak sulung.
Ulas Anis lagi berhubung tekaan ramai, biarpun nampak kurus dan tinggi tidak bermakna perutnya boleh kelihatan rata seperti segelintir wanita lain.
“Tak semestinya saya kurus, saya tak ada lemak dekat perut. Tentu saja ada. Saya bukan jenis yang suka bersenam. Kadangkala kalau makan banyak, buncit itu ada.
Sekarang pun saya sudah naik sembilan kilogram (kg). Tak mustahil buncit. Berat terkini saya 64kg,” katanya lagi.
Menurut usahawan merangkap rakan kongsi Haqiem dalam bisnes restoran itu, dia enggan mengenakan bengkung semata-mata untuk menampakkan ilusi langsing.
Desas-desus ini juga bukan yang pertama kerana pada Mac lalu pasangan tersebut didakwa bakal menimang cahaya mata berikutan gurauan Haqiem berhubung perkara itu.
Begitupun, penyanyi Mimpi itu memaklumkan belum bersedia menimang cahaya mata memandangkan usianya dan Anis yang masih muda.
Terdahulu, mereka selamat bergelar suami isteri di Masjid Raja Haji Fi Sabilillah, Cyberjaya pada 19 November tahun lalu. – KOSMO! ONLINE